## 27. august 2023

## 21. Nedeľa v Cezročnom období
1. týždeň žaltára

Posvätné čítanie

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

I. Ak je posvätné čítanie v noci alebo včasráno:

Toto je v týždni prvý deň,

keď Boh jas a tmu rozhranil,

keď Spasiteľ smrť premohol,

vstal z hrobu a nás zachránil.

Zažeňme preto ospalosť,

rezko sa majme k životu

a – ako prorok – aj za tmy

vzývajme Božiu dobrotu,

by prosby náš Pán vyslyšal,

na pomoc podal ruku nám

a očistených od hriechov

pozdvihol k neba výšinám.

Šťastná je táto hodina

a posvätný je tento čas:

Boh za nábožný chválospev

milosťou obdaruje nás.

Sláva buď večná Otcovi,

jeho milému Synovi

i Duchu Tešiteľovi,

čo všetko v láske obnoví. Amen.

II. Ak je posvätné čítanie cez deň:

Najsvätejší je tento deň

zo všetkých, ktoré nám Boh dal.

Posväcuješ ho, Ježišu,

tým, že si prvý z mŕtvych vstal.

Aj naše duše z hriechu vzkries

a so sebou ich navždy spoj;

aj telá zobuď k životu,

veď nad smrťou si vyhral boj.

Daj, Kriste, nech sa v oblakoch

v ústrety tebe vznesieme,

nech v tebe večne žijeme,

život náš, naše vzkriesenie.

Keď uvidíme tvoju tvár,

ku sebe pripodobni nás,

nech poznáme ťa, aký si,

svetlo a krása všetkých čias.

Keď nás Otcovi odovzdáš

už plných darov sedmorých,

v kráľovstve svätej Trojice

šťastie nám večné otvoríš. Amen.

PSALMÓDIA

Ant. 1 V Pánovom kríži spoznávame strom života.

Žalm 1
Dve cesty
Blažení tí, ktorí dúfajú v kríž a zostúpili do krstnej vody. (Barnabášov list, od autora z 2. stor.)

Blažený človek, čo nekráča podľa rady bezbožných †

a nechodí cestou hriešnikov, *

ani nevysedáva v kruhu rúhačov,

ale v zákone Pánovom má záľubu *

a o jeho zákone rozjíma dňom i nocou.

Je ako strom zasadený pri vode, *

čo prináša ovocie v pravý čas,

a jeho lístie nikdy nevädne; *

darí sa mu všetko, čo podniká.

No nie tak bezbožní, veru nie; *

tí sú ako plevy, čo vietor ženie pred sebou.

Preto bezbožní neobstoja na súde, *

ani hriešnici v zhromaždení spravodlivých.

Nad cestou spravodlivých bedlí Pán, *

ale cesta bezbožných vedie do záhuby.

Ant. V Pánovom kríži spoznávame strom života.

Ant. 2 Ja som ustanovil svojho Kráľa na Sione.

Žalm 2
Mesiáš — kráľ a víťaz
Naozaj sa spolčili proti tvojmu Služobníkovi Ježišovi, ktorého si pomazal. (Porov. Sk 4, 27)

Prečo sa búria pohania? *

Prečo národy snujú plány daromné?

Povstávajú pozemskí králi †

a vladári sa spolčujú *

proti Pánovi a proti jeho pomazanému:

„Rozbime ich okovy *

a ich jarmo zhoďme zo seba!“

Ten, čo na nebesiach prebýva, sa im vysmieva; *

Pán ich privedie na posmech.

Raz na nich rozhorčene zavolá *

a svojím hnevom ich vydesí:

„Veď ja som ustanovil svojho kráľa *

na svojom svätom vrchu Sione!“

Zvestujem Pánovo rozhodnutie: †

Pán mi povedal: „Ty si môj syn. *

Ja som ťa dnes splodil.

Žiadaj si odo mňa a dám ti do dedičstva národy *

a do vlastníctva celú zem.

Budeš nad nimi panovať žezlom železným *

a rozbiješ ich jak hrnce hlinené.“

A teraz, králi, pochopte; *

dajte si povedať, pozemskí vladári.

V bázni slúžte Pánovi *

a s chvením sa mu klaňajte.

Podvoľte sa zákonu: †

žeby sa nerozhneval a vy by ste zahynuli na ceste, *

lebo sa rýchlo rozhorčí.

Šťastní sú všetci, *

čo sa spoliehajú na neho.

Ant. Ja som ustanovil svojho Kráľa na Sione.

Ant. 3 Ty, Pane, si môj ochranca, čo mi hlavu vztyčuje.

Žalm 3
Pán je môj ochranca
Ježiš si ľahol a zaspal; a znova vstal, lebo mu pomohol Pán. (Sv. Irenej)

Pane, jak mnoho je tých, čo ma sužujú! *

Mnohí povstávajú proti mne.

Mnohí o mne hovoria: *

„Boh mu nepomáha.“

Ale ty, Pane, si môj ochranca, *

moja sláva, čo mi hlavu vztyčuje.

Hlasne som volal k Pánovi *

a on mi odpovedal zo svojho svätého vrchu.

A ja som sa uložil na odpočinok a usnul som, *

prebudil som sa, lebo Pán ma udržuje.

Nebudem sa báť tisícov ľudí, čo ma obkľučujú. *

Povstaň, Pane; zachráň ma, Bože môj.

Veď ty si udrel mojich nepriateľov po tvári *

a hriešnikom si zuby vylámal.

Pane, ty si naša spása. *

Na tvoj ľud nech zostúpi tvoje požehnanie.

Ant. Ty, Pane, si môj ochranca, čo mi hlavu vztyčuje.

Kristovo slovo nech vo vás bohato prebýva.

Vo všetkej múdrosti sa navzájom poúčajte.

PRVÉ ČÍTANIE

Začiatok Knihy proroka Sofoniáša

1, 1-7. 14 – 2, 3

Pánov súd

Pánovo slovo, ktoré zaznelo Sofoniášovi, synovi Chuziho, syna Godoliáša, syna Amariáša, syna Ezechiáša, za dní judejského kráľa Joziáša, Amonovho syna.

„Zmetiem úplne všetko

z povrchu zeme,

hovorí Pán.

Zmetiem človeka i dobytok,

zmetiem nebeské vtáky

i ryby v mori.

Skaza bezbožným;

vyničím ľudí z povrchu zeme,

hovorí Pán.

Vystriem svoju ruku nad Júdu

a nad všetkých obyvateľov Jeruzalema

a vykynožím z tohto miesta zvyšky po Bálovi

i mená žrecov spolu s kňazmi

aj tých, čo sa klaňajú na strechách

nebeskému vojsku,

čo sa klaňajú a prisahajú Pánovi

a prisahajú aj Melchomovi,

i tých, čo sa odvrátili od Pána,

čo sa nepýtajú na Pána a nehľadajú ho.“

Mlčte pred Pánom a Bohom,

lebo je blízko Pánov deň;

Pán pripravil obetu,

posvätil svojich povolaných.

Blízko je veľký Pánov deň,

blízko je a veľmi rýchlo príde.

Hlas Pánovho dňa je trpký,

bude sa tam trápiť hrdina.

Dňom hnevu bude ten deň,

dňom súženia a úzkosti,

dňom ničenia a pustošenia,

dňom temnoty a mrákavy,

dňom oblaku a víchra,

dňom poľnice a trúbenia

nad opevnenými mestami

a nad vysokými vežami.

I budem súžiť ľudí

a budú chodiť ako slepí,

lebo zhrešili proti Pánovi.

Ich krv bude vyliata ako prach

a ich vnútornosti ako hnoj.

Ale ani ich striebro, ani ich zlato

ich nebude môcť vyslobodiť

v deň Pánovho hnevu.

Oheň jeho žiarlivosti

pohltí celú zem,

lebo rýchlo skoncuje

so všetkými obyvateľmi zeme.

Zíďte sa, zhromaždite sa

vy, národ bez hanby,

prv, než sa rozptýlite

a pominiete ako prach,

prv, než na vás príde

Pánov rozhorčený hnev,

prv, než na vás príde

deň Pánovho hnevu.

Hľadajte Pána,

všetci pokorní zeme,

čo konáte podľa jeho práva;

hľadajte spravodlivosť, hľadajte pokoru,

možno sa schováte

v deň Pánovho hnevu.

RESPONZÓRIUM

Sof 2, 3; Lk 6, 20b

Hľadajte Pána, všetci pokorní zeme, čo konáte podľa jeho práva; * Hľadajte spravodlivosť, hľadajte pokoru.

Blahoslavení chudobní, lebo vaše je Božie kráľovstvo. * Hľadajte.

DRUHÉ ČÍTANIE

Z pastorálnej konštitúcie Gaudium et spes Druhého vatikánskeho koncilu o Cirkvi v dnešnom svete

(Č. 39)

Náznak nového veku

Nevieme, kedy sa skončí zem a ľudstvo, ani nevieme, ako sa pretvorí vesmír. Tvárnosť tohto sveta, znetvorená hriechom, sa totiž pomíňa, ale dozvedáme sa, že Boh pripravuje nový príbytok a novú zem, na ktorej prebýva spravodlivosť, a jej blaženosť naplní, ba prevýši všetky túžby po pokoji, ktoré vystúpia do ľudského srdca. Vtedy bude porazená smrť a Boží synovia vstanú z mŕtvych v Kristovi a to, čo bolo zasiate slabé a porušiteľné, oblečie si neporušiteľnosť. Láska a jej dielo zostane, kým celé to stvorenie, ktoré Boh stvoril pre človeka, bude vyslobodené z otroctva márnosti.

Pripomína sa nám, pravda, že by vonkoncom neosožilo človekovi, keby aj celý svet získal, a seba samého by stratil. Ale očakávanie novej zeme nesmie oslabovať, lež podnecovať úsilie o zveľadenie tejto zeme, kde rastie to telo novej ľudskej rodiny, ktoré už môže poskytnúť istý náznak nového veku. Preto aj keď treba pozemský pokrok jasne rozlišovať od rastu Kristovho kráľovstva, nakoľko však pomáha lepšie usporiadať ľudskú spoločnosť, Božiemu kráľovstvu na ňom veľmi záleží.

Lebo hodnoty ľudskej dôstojnosti, bratského spoločenstva a slobody, totiž všetky tie dobré plody prírody a našej príčinlivosti, ktoré sme tu na zemi v Pánovom Duchu a podľa jeho prikázania rozmnožili, potom opäť nájdeme, ale očistené od akejkoľvek špiny, ožiarené a pretvorené: potom, keď Kristus vráti Otcovi večné a vesmírne kráľovstvo, „kráľovstvo pravdy a života, kráľovstvo svätosti a milosti, kráľovstvo spravodlivosti, lásky a pokoja“. Na tejto zemi je toto kráľovstvo v tajomstve už tu, ale keď príde Pán, dosiahne svoju dokonalosť.

RESPONZÓRIUM

Porov. Iz 49, 13; Ž 72, 7a

Tešte sa, nebesia, plesaj, zem; plesaním znejte, vrchy, lebo náš Pán príde * A nad svojimi biednymi sa zľutuje.

V jeho dňoch bude prekvitať spravodlivosť a plnosť pokoja. * A nad.

HYMNUS TE DEUM

Teba, Bože, chválime.

MODLITBA

Modlime sa.

Bože, ty zjednocuješ mysle veriacich v spoločnom úsilí o dobro; pomôž nám milovať, čo prikazuješ, a túžiť po tom, čo sľubuješ, aby uprostred pominuteľných vecí tohto sveta naše srdcia boli upriamené na nebo, kde nájdeme opravdivú radosť. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky