## 7. jún 2023

## NAJSVÄTEJŠIEHO KRISTOVHO TELA A KRVI
slávnosť

Prvé vešpery

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Sviatosť tela tajomného

veleb, jazyk, vďačne chváľ!

Veleb predrahú krv jeho,

ktorú za nás vylieva;

on, plod lona panenského,

slávny, dobrý, večný Pán.

Nám je daný, narodený

z čistej Panny Boh a Kráľ,

chodieval po tejto zemi,

slovo pravdy rozsieval;

deň pred svojím umučením

zjavil, jak nás miloval.

Keď si sadol večer k stolu,

s učeníkmi večeral

a baránka jedli spolu,

jak zákon predpisoval;

poslednú im zjavil vôľu:

za pokrm sa všetkým dal.

Slovo v tele slovu dáva

moc chlieb v telo premeniť,

z vína sa krv Krista stáva,

akože to pochopiť?

Čisté srdce viera pravá

sama stačí presvedčiť.

Ctime túto sviatosť slávnu,

zbožne skloňme kolená,

bohoslužbu starodávnu

nahraď nová, vznešená;

pomôž zmyslom, ktoré slabnú,

viera s láskou spojená.

Otcu, Synu jedinému

chvála buď a plesanie,

sláva, moc a česť ich menu,

taktiež dobrorečenie;

od obidvoch Poslanému

rovnaké buď uctenie. Amen.

Alebo:

Pange, lingua, gloriósi

córporis mystérium,

sanguinísque pretiósi,

quem in mundi prétium

fructus ventris generósi

Rex effúdit géntium.

Nobis datus, nobis natus

ex intácta Vírgine,

et in mundo conversátus,

sparso verbi sémine,

sui moras incolátus

miro clausit órdine.

In suprémæ nocte cenæ

recúmbens cum frátribus,

observáta lege plene

cibis in legálibus,

cibum turbæ duodénæ

se dat suis mánibus.

Verbum caro panem verum

verbo carnem éfficit,

fitque sanguis Christi merum,

et, si sensus déficit,

ad firmándum cor sincérum

sola fides súfficit.

Tantum ergo sacraméntum

venerémur cérnui,

et antíquum documéntum

novo cedat rítui;

præstet fides suppleméntum

sénsuum deféctui.

Genitóri Genitóque

laus et iubilátio,

salus, honor, virtus quoque

sit et benedíctio;

procedénti ab utróque

compar sit laudátio. Amen.

PSALMÓDIA

Ant. 1 Milostivý Pán pokrm dal tým, čo sa ho boja, ako pamiatku na svoje obdivuhodné skutky.

Žalm 111
Veľké sú diela Pánove
Veľké a obdivuhodné sú tvoje skutky, Pane, Bože všemohúci. (Zjv 15, 3)

Z celého srdca chcem oslavovať Pána *

v zbore spravodlivých i v zhromaždení.

Veľké sú diela Pánove; *

nech ich skúmajú všetci, čo majú v nich záľubu.

Nádherné a vznešené sú jeho diela, *

jeho spravodlivosť platí naveky.

Ustanovil pamiatku na svoje obdivuhodné skutky; *

Pán je milosrdný a milostivý.

Pokrm dal tým, čo sa ho boja; *

svoju zmluvu má stále na mysli.

Svoje mocné skutky oznámil svojmu ľudu †

a dal im dedičstvo pohanov; *

pravdivé a spravodlivé sú diela jeho rúk.

Nezrušiteľné sú všetky jeho príkazy, †

upevnené naveky, *

založené na pravde a spravodlivosti.

Vykúpenie poslal svojmu ľudu, *

zmluvu uzavrel naveky.

Jeho meno je sväté a vzbudzuje hrôzu; *

bohabojnosť je počiatok múdrosti

a múdro robia všetci, čo ju pestujú; *

jeho chvála ostáva naveky.

Ant. Milostivý Pán pokrm dal tým, čo sa ho boja, ako pamiatku na svoje obdivuhodné skutky.

Ant. 2 Pán zaisťuje pokoj Cirkvi a sýti nás najlepšou pšenicou.

Žalm 147, 12-20
Obnova Jeruzalema
Poď, ukážem ti nevestu, Baránkovu manželku. (Zjv 21, 9)

Chváľ, Jeruzalem, Pána, *

oslavuj, Sion, svojho Boha.

Lebo upevnil závory tvojich brán *

a požehnal tvojich synov v tebe.

Zaisťuje pokoj tvojim hraniciam, *

sýti ťa najlepšou pšenicou.

Svoj rozkaz na zem zosiela; *

rýchlo sa šíri jeho slovo.

Sneh dáva ako vlnu, *

rozsýpa srieň ako popol.

Kamenec spúšťa ako omrvinky; *

ktože vydrží v jeho mraze?

Ale keď zošle svoje slovo, roztopí sa, čo zamrzlo; *

keď zavanie jeho dych, vody sa rozprúdia.

On svoje slovo zvestuje Jakubovi, *

svoje zákony a prikázania Izraelovi.

Neurobil tak iným národom, *

nezjavil im svoje zámery.

Ant. Pán zaisťuje pokoj Cirkvi a sýti nás najlepšou pšenicou.

Ant. 3 Veru, veru, hovorím vám: Nie Mojžiš vám dal chlieb z neba, ale môj Otec vám dáva pravý chlieb z neba. Aleluja.

Chválospev
O Božom súde

Zjv 11, 17-18; 12, 10b-12a

Vzdávame ti vďaky, *

Pane, Bože všemohúci,

ktorý si a ktorý si bol; *

že si sa ujal svojej veľkej moci a začal si kraľovať.

Národy sa rozhnevali, *

ale prišiel tvoj hnev a čas súdiť mŕtvych

a odmeniť tvojich služobníkov, prorokov a svätých *

a tých, čo sa boja tvojho mena, malých i veľkých.

Teraz nastala spása, moc a kráľovstvo nášho Boha *

a vláda jeho Pomazaného,

lebo bol zvrhnutý žalobca našich bratov, *

ktorý na nich dňom i nocou žaloval pred naším Bohom.

Ale oni nad ním zvíťazili pre Baránkovu krv †

a pre slovo svojho svedectva; *

a nemilovali svoj život až na smrť.

Preto radujte sa, nebesia, *

aj vy, čo v nich bývate.

Ant. Veru, veru, hovorím vám: Nie Mojžiš vám dal chlieb z neba, ale môj Otec vám dáva pravý chlieb z neba. Aleluja.

KRÁTKE ČÍTANIE

1 Kor 10, 16-17

Nie je kalich dobrorečenia, ktorému dobrorečíme, účasťou na Kristovej krvi? A chlieb, ktorý lámeme, nie je účasťou na Kristovom tele? Keďže je jeden chlieb, my mnohí sme jedno telo, lebo všetci máme podiel na jednom chlebe.

KRÁTKE RESPONZÓRIUM

Dal im chlieb z neba, * Aleluja, aleluja. Dal im.

Človek jedol chlieb anjelský. * Aleluja, aleluja. Sláva Otcu. Dal im.

EVANJELIOVÝ CHVÁLOSPEV

Ant. na Magnifikat: Aký si dobrý a láskavý, Pane: aby si ukázal deťom svoju dobrotu, dávaš im najlahodnejší chlieb z neba; hladných kŕmiš dobrotami a pyšných boháčov prepúšťaš naprázdno.

PROSBY

Kristus pozýva všetkých na sviatostnú hostinu, pri ktorej dáva svoje telo a krv za život sveta. Pokorne ho prosme:

Kriste, chlieb z neba, daj nám večný život.

Kriste, Syn živého Boha, ty si prikázal sláviť eucharistickú obetu na svoju pamiatku;

obohacuj svoju Cirkev verným slávením svätých tajomstiev.

Kriste, jediný kňaz Najvyššieho, ty si zveril kňazom sviatostnú obetu;

daj, nech vyjadrujú životom, čo slávia vo sviatostných znakoch.

Kriste, manna z neba, ty utváraš jedno telo z tých, čo majú účasť na jednom Chlebe;

zveľaďuj pokoj a svornosť všetkých, čo veria v teba.

Kriste, nebeský lekár, ty v Eucharistii dávaš liek nesmrteľnosti a závdavok zmŕtvychvstania;

daj chorým zdravie a hriešnikom nádej na odpustenie.

Kriste, Kráľ budúceho veku, ty si nám prikázal, aby sme slávením svätých tajomstiev zvestovali tvoju smrť, kým neprídeš v sláve;

daj, nech všetci zosnulí veriaci majú účasť na tvojom zmŕtvychvstaní.

Otče náš.

MODLITBA

Pane Ježišu, vo vznešenej Oltárnej sviatosti zanechal si nám pamiatku svojho umučenia a zmŕtvychvstania; prosíme ťa, pomáhaj nám uctievať tajomstvo tvojho Tela a Krvi s takou vierou a láskou, aby sme vždy pociťovali účinky tvojho vykupiteľského diela. Lebo ty si Boh a žiješ a kraľuješ s Bohom Otcom v jednote Ducha Svätého po všetky veky vekov.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky