## 26. marec 2023

## Piata Pôstna Nedeľa
1. týždeň žaltára

Posvätné čítanie

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo.

HYMNUS

Posvätný zvyk nás pobáda

zotrvať verne v pokání

v štyridsaťdennom období

modlitieb, sĺz a zriekaní.

Prv pôst konali proroci,

potom sa postil Kristus sám,

náš všemohúci Kráľ a Pán,

čo dal vznik zemi, nebesiam.

Nuž, užívajme skromnejšie

pokrmu, slov a nápoja,

spánku a zábav! Bedlime

vždy pohotoví do boja!

Preč každé hriešne lákadlo,

čo vratkú myseľ poraní,

chráňme sa hriechov, nech nám už

nevládnu v duši tyrani.

Daj, Trojjediný Bože náš,

čo blaženosťou oplývaš,

nech plody pôstov prehojné

zbierame v svojej striedmosti. Amen.

PSALMÓDIA

Ant. 1 V Pánovom kríži spoznávame strom života.

Žalm 1
Dve cesty
Blažení tí, ktorí dúfajú v kríž a zostúpili do krstnej vody. (Barnabášov list, od autora z 2. stor.)

Blažený človek, čo nekráča podľa rady bezbožných †

a nechodí cestou hriešnikov, *

ani nevysedáva v kruhu rúhačov,

ale v zákone Pánovom má záľubu *

a o jeho zákone rozjíma dňom i nocou.

Je ako strom zasadený pri vode, *

čo prináša ovocie v pravý čas,

a jeho lístie nikdy nevädne; *

darí sa mu všetko, čo podniká.

No nie tak bezbožní, veru nie; *

tí sú ako plevy, čo vietor ženie pred sebou.

Preto bezbožní neobstoja na súde, *

ani hriešnici v zhromaždení spravodlivých.

Nad cestou spravodlivých bedlí Pán, *

ale cesta bezbožných vedie do záhuby.

Ant. V Pánovom kríži spoznávame strom života.

Ant. 2 Ja som ustanovil svojho Kráľa na Sione.

Žalm 2
Mesiáš — kráľ a víťaz
Naozaj sa spolčili proti tvojmu Služobníkovi Ježišovi, ktorého si pomazal. (Porov. Sk 4, 27)

Prečo sa búria pohania? *

Prečo národy snujú plány daromné?

Povstávajú pozemskí králi †

a vladári sa spolčujú *

proti Pánovi a proti jeho pomazanému:

„Rozbime ich okovy *

a ich jarmo zhoďme zo seba!“

Ten, čo na nebesiach prebýva, sa im vysmieva; *

Pán ich privedie na posmech.

Raz na nich rozhorčene zavolá *

a svojím hnevom ich vydesí:

„Veď ja som ustanovil svojho kráľa *

na svojom svätom vrchu Sione!“

Zvestujem Pánovo rozhodnutie: †

Pán mi povedal: „Ty si môj syn. *

Ja som ťa dnes splodil.

Žiadaj si odo mňa a dám ti do dedičstva národy *

a do vlastníctva celú zem.

Budeš nad nimi panovať žezlom železným *

a rozbiješ ich jak hrnce hlinené.“

A teraz, králi, pochopte; *

dajte si povedať, pozemskí vladári.

V bázni slúžte Pánovi *

a s chvením sa mu klaňajte.

Podvoľte sa zákonu: †

žeby sa nerozhneval a vy by ste zahynuli na ceste, *

lebo sa rýchlo rozhorčí.

Šťastní sú všetci, *

čo sa spoliehajú na neho.

Ant. Ja som ustanovil svojho Kráľa na Sione.

Ant. 3 Ty, Pane, si môj ochranca, čo mi hlavu vztyčuje.

Žalm 3
Pán je môj ochranca
Ježiš si ľahol a zaspal; a znova vstal, lebo mu pomohol Pán. (Sv. Irenej)

Pane, jak mnoho je tých, čo ma sužujú! *

Mnohí povstávajú proti mne.

Mnohí o mne hovoria: *

„Boh mu nepomáha.“

Ale ty, Pane, si môj ochranca, *

moja sláva, čo mi hlavu vztyčuje.

Hlasne som volal k Pánovi *

a on mi odpovedal zo svojho svätého vrchu.

A ja som sa uložil na odpočinok a usnul som, *

prebudil som sa, lebo Pán ma udržuje.

Nebudem sa báť tisícov ľudí, čo ma obkľučujú. *

Povstaň, Pane; zachráň ma, Bože môj.

Veď ty si udrel mojich nepriateľov po tvári *

a hriešnikom si zuby vylámal.

Pane, ty si naša spása. *

Na tvoj ľud nech zostúpi tvoje požehnanie.

Ant. Ty, Pane, si môj ochranca, čo mi hlavu vztyčuje.

Kto zachová moje slovo,

Neuvidí smrť naveky.

PRVÉ ČÍTANIE

Začiatok Listu Hebrejom

1, 1 — 2, 4

Syn — dedič všetkého, vyvýšený nad anjelov

Mnoho ráz a rozličným spôsobom hovoril kedysi Boh otcom skrze prorokov. V týchto posledných dňoch prehovoril k nám v Synovi, ktorého ustanovil za dediča všetkého a skrze ktorého stvoril aj svet. On je odblesk jeho slávy a obraz jeho podstaty a udržuje všetko svojím mocným slovom. Preto keď vykonal očistenie od hriechov, zasadol po pravici velebnosti na výsostiach; a stal sa o toľko vyšším od anjelov, o koľko vznešenejšie meno zdedil než oni.

Veď kedy komu z anjelov povedal:

„Ty si môj syn,

ja som ťa dnes splodil“

a opäť:

„Ja budem jeho otcom a on bude mojím synom“?

A znova, keď uvádza prvorodeného na svet, hovorí:

„Nech sa mu klaňajú všetci Boží anjeli.“

Anjelom zasa hovorí:

„On robí svojich anjelov vetrami

a svojich služobníkov ohnivými plameňmi.“

Ale Synovi:

„Tvoj trón, Bože, je na veky vekov

a žezlo tvojho kráľovstva je žezlo spravodlivosti.

Miloval si spravodlivosť a nenávidel si neprávosť,

preto ťa Boh, tvoj Boh, pomazal

olejom plesania viac ako tvojich druhov.“

A:

„Ty, Pane, si na počiatku stvoril zem,

aj nebesia sú dielom tvojich rúk.

Ony sa pominú, ale ty zostaneš;

a všetci sťa odev zostarnú:

zvinieš ich ako plášť,

ako odev a zmenia sa.

Ale ty si vždy ten istý a tvoje roky sa nepominú.“

A kedy ktorému z anjelov povedal:

„Seď po mojej pravici,

kým nepoložím tvojich nepriateľov

za podnožku tvojim nohám“?

Či nie sú všetci služobnými duchmi, poslanými slúžiť tým, čo majú dostať do dedičstva spásu?

Preto musíme dávať tým väčší pozor na to, čo sme počuli, aby nás nestrhol prúd mimo. Lebo ak už slovo, ktoré vyslovili anjeli, bolo pevné a každý priestupok a neposlušnosť dostali spravodlivú odplatu, ako unikneme my, ak zanedbáme takú spásu? Prvý ju začal ohlasovať Pán, potom nám ju potvrdili tí, čo ho počuli, a Boh ju dosvedčoval znameniami, zázrakmi a rozličnými prejavmi moci a udeľovaním Ducha Svätého podľa svojej vôle.

RESPONZÓRIUM

Porov. Hebr 1, 3; 12, 2

Kristus Ježiš je odblesk Otcovej slávy a obraz jeho podstaty a udržuje všetko svojím mocným slovom. Preto keď vykonal očistenie od hriechov, * Zasadol po pravici velebnosti na výsostiach.

Pôvodca a zavŕšiteľ našej viery namiesto radosti, ktorá sa mu núkala, vzal na seba kríž. * Zasadol.

DRUHÉ ČÍTANIE

Z Veľkonočných listov svätého biskupa Atanáza

(Ep. 14, 1-2: PG 26, 1419-1420)

Blížiaci sa Pánov sviatok napĺňame nielen slovami, ale aj skutkami

Blízko nás je Slovo, ktoré sa stalo pre nás všetkým — totiž náš Pán Ježiš Kristus —, veď on nám sľubuje, že bude stále s nami. Preto volá: „Hľa, ja som s vami po všetky dni až do skončenia sveta.“ Ako je pastierom, veľkňazom, cestou a bránou a stal sa pre nás všetkým zároveň, tak sa nám zjavil aj očakávaný sviatok a či slávnosť, ako hovorí svätý Apoštol: „Bol obetovaný náš veľkonočný Baránok, Kristus.“ On vrhol svetlo aj na modlitbu žalmistu: „Ty, moje plesanie, vysloboď ma spomedzi tých, čo ma obkľučujú.“ To je pravé plesanie, to je opravdivá slávnosť: zvíťaziť nad zlom. Kto to chce dosiahnuť, nech žije mravne a srdce ponára do ticha Božej bázne.

Takto žili svätí a tak sa celý život radovali, akoby mali stále sviatok. Jeden z nich, svätý Dávid, vstával za noci, a nie raz, ale sedem ráz, a uzmieroval Boha modlitbou. Druhý, veľký Mojžiš, jasal v hymnách a spieval chvály za víťazstvo nad faraónom a nad tými, čo utláčali Hebrejov robotami. Neskôr ďalší s neprestajnou veselosťou konali posvätné obrady, ako veľký Samuel a svätý Eliáš. Oni za takýto život dosiahli slobodu a teraz slávia sviatok v nebi. S radosťou spomínajú na svoju púť v tieni a už poznajú rozdiel medzi obrazom a skutočnosťou.

Akou cestou sa máme vydať my, keď sa teraz pripravujeme na túto slávnosť? Akého budeme mať vodcu, keď sa blížime k tomuto sviatku? Zaiste nie iného, moji milovaní, ako toho, ktorého so mnou nazývate: náš Pán Ježiš Kristus. Veď on hovorí: „Ja som cesta.“ Len „on“, ako hovorí svätý Ján, „sníma hriech sveta“. On očisťuje naše duše, ako kdesi tvrdí prorok Jeremiáš: „Postojte na cestách a zamyslite sa. Hľadajte dobrú cestu a na nej nájdete osvieženie pre svoje duše.“

Kedysi kropili nečistých krvou capov a popolom z jalovice; ale to mohlo očistiť len telo. Teraz môže milosť Božieho Slova každého dokonale očistiť. Ak pôjdeme hneď za ním, budeme môcť už tu akoby v predsieni nebeského Jeruzalema prežívať tento večný sviatok; ako aj svätí apoštoli išli za svojím vodcom Spasiteľom a boli aj vtedy a sú ešte aj teraz učiteľmi tejto milosti. Veď hovorili: „Pozri, my sme opustili všetko a išli sme za tebou.“ A tak ideme aj my za Pánom a Pánov sviatok slávime nielen slovami, ale aj skutkami.

RESPONZÓRIUM

Porov. Hebr 6, 20; Jn 1, 29

Bezchybný Baránok za nás vchádza ako predchodca, * Navždy a na veky vekov sa stal veľkňazom podľa radu Melchizedechovho.

Hľa, Boží Baránok, ktorý sníma hriech sveta. * Navždy.

MODLITBA

Modlime sa.

Prosíme ťa, Pane a Bože náš, pomôž nám nadšene žiť v tej láske, ktorou tvoj Syn Ježiš Kristus svet miloval a na kríži sa zaň obetoval. Lebo on je Boh a s tebou žije a kraľuje v jednote Ducha Svätého po všetky veky vekov.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky