## 18. apríl 2023

## Utorok, Veľkonočné obdobie, 2. týždeň
2. týždeň žaltára

Posvätné čítanie

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Toto je pravý Boží deň,

žiariaci svetlom blaživým,

veď celý svet krv Kristova

zbavila jeho ťažkých vín.

On vrátil slepým svetlo, zrak

a hriešnym novú vieru vlial;

kto by sa musel strachom chvieť,

keď Pán i z lotra hriechy sňal?

Anjeli hľadia v úžase,

aký trest Kristus musel zniesť;

a lotor pri ňom kajúci

má prísľub raja ešte dnes.

Obdivuhodné tajomstvo:

sám Boh si ľudské telo vzal,

by telo zbavil nákazy,

aby hriech, vinu z ľudí sňal.

Môže byť niečo vzácnejšie,

keď milosť vinu zamení,

keď láska strávi, zničí strach

a v smrti život pramení?!

Ježišu, ty buď naveky

nám veľkonočnou radosťou,

pridruž nás k svojmu víťazstvu

znovuzrodených milosťou.

Tebe buď sláva, Ježišu,

ktorý si slávne z mŕtvych vstal;

Otcovi, Duchu Svätému

nech večne zuní pieseň chvál. Amen.

Alebo podľa ľubovôle vo férie po Veľkonočnej oktáve:

Nech z výšin neba radosť znie,

nech jasá more, plesá zem:

Ukrižovaný z mŕtvych vstal

a smrteľníkom život dal.

Vracia sa milostivý čas,

deň spásy zjavuje sa zas;

v ňom Baránkovou krvou svet

obmytý skvie sa ako kvet.

Tá smrť, tá láska zranená

vín odpustenie znamená;

zmučený silu nestratil

a premožený zvíťazil.

V tom máme nádej; veríme,

že s Kristom k sláve prídeme,

aj my budeme vzkriesení

a vlastniť život blažený.

A preto všetci, čo sme tu,

obetu čistú, presvätú

nábožne slávme, slávnostne,

veď všetko dobro plynie z nej.

Ježišu, ty buď naveky

nám veľkonočnou radosťou,

pridruž nás k svojmu víťazstvu

znovuzrodených milosťou.

Tebe buď sláva, Ježišu,

ktorý si slávne z mŕtvych vstal;

Otcovi, Duchu Svätému

nech večne zuní pieseň chvál. Amen.

PSALMÓDIA

Ant. 1 Pánovi zver svoje cesty; on sa už postará. Aleluja.

Žalm 37
Údel zlých a údel spravodlivých
Blahoslavení tichí, lebo oni budú dedičmi zeme. (Mt 5, 5)
I

Nerozhorčuj sa nad ničomníkmi *

a nežiarli na tých, čo pášu neprávosť.

Veď oni uschnú rýchlo ako tráva *

a zvädnú ako zelená bylina.

Ale spoľahni sa na Pána a dobre rob *

a budeš bývať v svojej krajine a tešiť sa z bezpečia.

Hľadaj radosť v Pánovi *

a dá ti, za čím túži tvoje srdce.

Pánovi zver svoje cesty a jemu dôveruj, *

on sa už postará.

Tvoju spravodlivosť vyvedie na povrch ako svetlo *

a tvoje právo ako poludňajší jas.

Odovzdaj sa Pánovi a dúfaj v neho; †

nepretekaj sa s tým, čo kráča od úspechu k úspechu, *

a s človekom, čo strojí úklady.

Prestaň sa hnevať a zanechaj zlosť, *

nerozčuľuj sa, to vedie len k zlému.

Všetci ničomníci budú zničení, *

lež tí, čo dúfajú v Pána, stanú sa dedičmi zeme.

Ešte chvíľku a už nebude hriešnika; *

budeš hľadať jeho miesto, a nenájdeš.

Tichí však zdedia zem *

a budú žiť v šťastí a pokoji.

Ant. Pánovi zver svoje cesty; on sa už postará. Aleluja.

Ant. 2 Vyhýbaj zlu a dobre rob; spravodlivých posilňuje Pán. Aleluja.

II

Hriešnik snuje nástrahy spravodlivému *

a škrípe proti nemu zubami.

Ale Pán sa mu smeje, *

lebo už vidí, ako sa blíži jeho deň.

Hriešnici tasia meč *

a napínajú luk,

chcú zraziť bedára i chudáka *

a zavraždiť tých, čo kráčajú po správnej ceste.

Lenže ten meč vnikne do ich vlastného srdca *

a ten luk sa im doláme.

Lepšie to málo, čo má spravodlivý, *

než veľké bohatstvá hriešnikov.

Veď ramená hriešnikov budú polámané, *

no spravodlivých posilňuje Pán.

O život bezúhonných sa stará Pán *

a ich dedičstvo trvá naveky.

V nešťastí zahanbení nebudú *

a v čase hladu budú nasýtení.

Ale hriešnici, tí zahynú, †

nepriatelia Pána, tí sa pominú ako nádhera lúk *

a stratia sa ako dym.

Hriešnik si požičiava, a nevracia, *

lež spravodlivý má súcit a rozdáva.

Tí, ktorým žehná Pán, budú dedičmi zeme *

a tí, ktorým zlorečí, zahynú.

Pán upevňuje kroky človeka *

a sprevádza ho na ceste.

Ak padne, neostane ležať, *

veď Pán ho drží za ruku.

Bol som mladík, teraz som starec, †

a nevidel som spravodlivého, že by bol opustený, *

ani jeho deti žobrať o chlieb.

Pretože sa ustavične zľutúva a požičiava, *

na jeho potomstve požehnanie spočinie.

Vyhýbaj zlu a dobre rob *

a budeš mať domov naveky.

Lebo Pán miluje spravodlivosť *

a neopúšťa svojich svätých.

Nespravodlivci navždy vyhynú *

a pokolenie bezbožných bude zničené.

Lež spravodliví zdedia zem, *

budú ju obývať na veky vekov.

Ant. Vyhýbaj zlu a dobre rob; spravodlivých posilňuje Pán. Aleluja.

Ant. 3 Očakávaj Pána a jeho cesty sa pridŕžaj. Aleluja.

III

Z úst spravodlivého zaznieva múdrosť *

a jeho jazyk hovorí, čo je správne.

V jeho srdci je zákon Boží *

a jeho kroky nezakolíšu.

Hriešnik striehne na spravodlivého *

a usiluje sa ho usmrtiť;

lenže Pán mu ho v rukách nenechá, *

nedá ho odsúdiť, keď bude súdený.

Očakávaj Pána a jeho cesty sa pridŕžaj; †

on ťa povýši za dediča zeme *

a dožiješ sa záhuby hriešnikov.

Videl som bezbožného, ako sa vyťahoval *

a vypínal sťa céder košatý;

no sotva som prešiel, už ho tam nebolo, *

aj som ho hľadal, ale nenašiel.

Všímaj si nevinného a pozoruj spravodlivého, *

lebo budúcnosť patrí pokojamilovným.

Ale nespravodlivci všetci vyhynú *

a potomstvo bezbožných bude vyhubené.

Spása spravodlivých prichádza od Pána, *

on je ich ochrancom v čase súženia.

Pán im pomôže a oslobodí ich, †

vytrhne ich z rúk hriešnikov a zachráni ich, *

lebo sa spoliehajú na neho.

Ant. Očakávaj Pána a jeho cesty sa pridŕžaj. Aleluja.

Kristus vzkriesený z mŕtvych už neumiera. Aleluja.

Smrť nad ním už nepanuje. Aleluja.

PRVÉ ČÍTANIE

Z Knihy zjavenia svätého apoštola Jána

2, 1-11

Efezskej a smyrnianskej cirkvi

Ja, Ján, počul som Pána, ktorý mi povedal: „Anjelovi efezskej cirkvi napíš:

Toto hovorí ten, čo drží sedem hviezd vo svojej pravici, ktorý prechádza medzi siedmimi zlatými svietnikmi: Poznám tvoje skutky aj tvoju námahu a vytrvalosť a viem, že nemôžeš zniesť zlých. Skúšal si tých, čo hovoria, že sú apoštolmi, a nie sú, a zistil si, že sú to luhári. Si vytrvalý, veľa si zniesol pre moje meno a neochabol si. Mám však proti tebe to, že si zanechal svoju prvotnú lásku. Preto si spomeň, odkiaľ si padol, rob pokánie a konaj ako prv. Ak nie, prídem na teba a pohnem tvoj svietnik z jeho miesta – ak nebudeš robiť pokánie. To máš však k dobru, že nenávidíš skutky nikolaitov, ktoré aj ja nenávidím.

Kto má uši, nech počúva, čo Duch hovorí cirkvám. Tomu, kto zvíťazí, dám jesť zo stromu života, ktorý je v Božom raji.

Anjelovi smyrnianskej cirkvi napíš:

Toto hovorí Prvý a Posledný, ten, čo bol mŕtvy a ožil: Poznám tvoje súženie aj tvoju chudobu – ale si bohatý –, i rúhanie tých, ktorí hovoria o sebe, že sú židmi, a nie sú, ale sú synagógou satana. Neboj sa toho, čo máš trpieť. Hľa, diabol niektorých z vás má uvrhnúť do väzenia, aby ste boli skúšaní; a budete desať dní v súžení. Buď verný až do smrti a dám ti veniec života.

Kto má uši, nech počúva, čo Duch hovorí cirkvám. Kto zvíťazí, tomu druhá smrť neublíži.“

RESPONZÓRIUM

Zjv 2, 10. 11; Sir 4, 33

Buď verný až do smrti a dám ti veniec života. * Kto zvíťazí, tomu druhá smrť neublíži. Aleluja.

Bojuj až po smrť za spravodlivosť a Boh porazí tvojich nepriateľov za teba. * Kto zvíťazí.

DRUHÉ ČÍTANIE

Z kníh svätého biskupa Fulgencia Ruspenského Monimovi

(Lib. 2, 11-12: CCL 91, 46-48)

Sviatosť jednoty a lásky

Za túto duchovnú budovu Kristovho tela, ktorá rastie v láske – veď podľa slov svätého Petra „živé kamene sa majú dať vbudovať do duchovného domu, do svätého kňazstva a prinášať duchovné obety, príjemné Bohu skrze Ježiša Krista“ –, teda za túto duchovnú budovu nemožno nikdy prosiť vhodnejšie ako vtedy, keď samo Kristovo telo, čiže Cirkev, vo sviatosti chleba a kalicha obetuje samo Kristovo telo a krv: „Veď kalich, ktorý pijeme, je účasťou na Kristovej krvi. A chlieb, ktorý lámeme, je účasťou na Kristovom tele. Keďže je jeden chlieb, my mnohí sme jedno telo, lebo všetci máme podiel na jednom chlebe.“

A preto prosíme, aby tou istou milosťou, ktorou sa Cirkev stala Kristovým telom, boli všetky údy spojené láskou a vytrvali v jednote tela.

A správne prosíme, aby to v nás spôsobil dar Ducha, ktorý je jedným Duchom Otca i Syna. Veď Trojica, svätá prirodzená jednota, rovnosť a láska, čo je jediný a pravý Boh, svornosťou posväcuje tých, ktorých prijíma za svojich.

Preto sa hovorí: „Božia láska je rozliata v našich srdciach skrze Ducha Svätého, ktorého sme dostali.“

Lebo Duch Svätý, jediný Duch Otca i Syna, toto pôsobí v tých, ktorým udelil milosť prijatia za Božie deti. Toto spôsobil aj v tých, o ktorých sa píše v Skutkoch apoštolov, že dostali toho istého Ducha. Hovorí sa o nich: „Množstvo veriacich malo jedno srdce a jednu dušu.“ Jedno srdce a jednu dušu urobil z množstva veriacich v Boha jediný Duch Otca i Syna, ktorý je s Otcom i Synom jediný Boh.

Preto aj Apoštol napomína Efezanov, aby sa usilovali zachovať túto duchovnú jednotu vo zväzku pokoja: „Preto vás prosím, ja, väzeň v Pánovi, aby ste žili dôstojne podľa povolania, ktorého sa vám dostalo, so všetkou pokorou, miernosťou a zhovievavosťou. Znášajte sa navzájom v láske a usilujte sa zachovať jednotu ducha vo zväzku pokoja, ako je jedno telo a jeden Duch.“

Boh totiž tým, že stráži v Cirkvi svoju lásku, ktorá je v nej rozliata skrze Ducha Svätého, robí zo samej Cirkvi jemu milú obetu a ona môže stále prijímať milosť duchovnej lásky, a tak môže stále prinášať seba ako živú, svätú, Bohu milú obetu.

RESPONZÓRIUM

Jn 17, 20. 21. 22. 18

Prosím za nich, aby všetci boli jedno, ako ty, Otče, vo mne a ja v tebe. A slávu, ktorú si ty dal mne, ja som dal im, * Aby boli jedno, ako sme my jedno. Aleluja.

Ako si ty mňa poslal na svet, aj ja som ich poslal do sveta. * Aby boli.

MODLITBA

Modlime sa.

Prosíme ťa, všemohúci Bože, pomáhaj nám ohlasovať víťazstvo zmŕtvychvstalého Pána a daj, aby sme si zaslúžili dosiahnuť dary, ktoré nám prisľúbil. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky