## 8. apríl 2023

## SVÄTÁ SOBOTA (BIELA SOBOTA)

Posvätné čítanie

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo.

HYMNUS

Pán nebies, Kriste všemocný,

Spasiteľ sveta, veľký Kráľ,

krížom si ľuďom víťazne

povoje smrti rozviazal.

Teraz ťa vrúcne prosíme:

udeľ nám dary milostí,

ktoré si z kríža uložil

do najsvätejších sviatostí.

Baránok tichý, nevinný,

obetovaný za náš svet,

vo svojej krvi obmyl si

odevy svätých, škvŕn už niet.

Tak draho si nás vykúpil

krvou, čo z rán ti prúdila;

vzkriesený vedieš veriacich

ta, kde ich duša túžila.

K zástupom svätých pripoj nás,

ty, čo si svojím vzkriesením

z národov mnohých kráľovstvo

Otcovi svojmu utvoril. Amen.

PSALMÓDIA

Ant. 1 V pokoji sa ukladám a usínam.

Žalm 4
Poďakovanie
Podivuhodným urobil Pán toho, ktorého vzkriesil z mŕtvych. (Sv. Augustín)

Bože, ty spravodlivosť moja, vyslyš ma, keď volám o pomoc. *

V súžení si mi uľavil.

Zmiluj sa nado mnou *

a vyslyš moju modlitbu.

Ľudia, dokedy ešte budete mať srdcia tvrdé? *

Prečo máte záľubu v márnosti a vyhľadávate klamstvá?

Vedzte, že Pán zázračne chráni svojho svätého; *

Pán ma vyslyší, keď k nemu zavolám.

Hneváte sa, ale nehrešte; †

uvažujte vo svojom srdci, *

rozjímajte na svojich lôžkach a upokojte sa.

Obetujte pravú obetu *

a dôverujte Pánovi.

Mnohí hovoria: „Kto nám ukáže šťastie?“ *

Pane, ukáž nám svetlo svojej tváre ako znamenie.

Môjmu srdcu dal si väčšiu potechu, *

než majú tí, čo oplývajú vínom a obilím.

V pokoji sa ukladám a usínam, *

lebo len ty, Pane, ma necháš odpočívať v bezpečí.

Ant. V pokoji sa ukladám a usínam.

Ant. 2 Moje telo odpočíva v nádeji.

Žalm 16
Pán je môj dedičný podiel
Boh vzkriesil Ježiša a zbavil ho múk smrti. (Sk 2, 24)

Ochráň ma, Bože, *

k tebe sa utiekam.

Hovorím Pánovi: „Ty si môj Pán. *

Pre mňa niet šťastia bez teba.“

Svätým a slávnym mužom v krajine *

patrí moja plná priazeň.

Rozmnožujú sa útrapy tých, *

čo sa ženú za cudzími bôžikmi.

Nebudem vylievať krv na ich obetu, *

ani ich mená nevezmem na pery.

Ty, Pane, si môj podiel na dedičstve a na kalichu, *

v tvojich rukách je môj osud.

Pripadol mi diel v kraji prekrásnom: *

a je to pre mňa znamenité dedičstvo.

Velebím Pána, čo ma múdrosťou obdaril; *

v noci ma k tomu moje srdce vyzýva.

Pána mám vždy pred očami; *

a pretože je po mojej pravici, nezakolíšem sa.

Preto sa raduje moje srdce †

a moja duša plesá *

aj moje telo odpočíva v nádeji.

Lebo nenecháš moju dušu v podsvetí *

a nedovolíš, aby tvoj svätý videl porušenie.

Ukážeš mi cestu života. †

U teba je plnosť radosti, *

po tvojej pravici večná slasť.

Ant. Moje telo odpočíva v nádeji.

Ant. 3 Vyvýšte sa, brány prastaré, lebo má vstúpiť Kráľ slávy.

Žalm 24
Pán prichádza do chrámu
Kristovi sa otvorili nebeské brány a bol vzatý do neba. (Sv. Irenej)

Pánova je zem i všetko, čo ju napĺňa, *

okruh zeme aj tí, čo bývajú na ňom.

Veď on sám položil jeho základy na moriach *

a upevnil ho na vodách.

Kto smie vystúpiť na vrch Pánov, *

kto smie stáť na jeho mieste posvätnom?

Ten, čo má ruky nevinné a srdce čisté, †

čo nedvíha svoju dušu k márnosti *

a neprisahá falošne.

Taký dostane požehnanie od Pána *

a odmenu od Boha, svojho spasiteľa.

To je pokolenie tých, čo ho hľadajú, *

čo hľadajú tvár Boha Jakubovho.

Zdvihnite, brány, svoje hlavice †

a vyvýšte sa, brány prastaré, *

lebo má vstúpiť kráľ slávy.

Kto je ten kráľ slávy? *

Pán silný a mocný, Pán mocný v boji.

Zdvihnite, brány, svoje hlavice, †

a vyvýšte sa, brány prastaré, *

lebo má vstúpiť kráľ slávy.

Kto je ten kráľ slávy? *

Pán zástupov, to je ten kráľ slávy.

Ant. Vyvýšte sa, brány prastaré, lebo má vstúpiť Kráľ slávy.

Ujmi sa môjho sporu a zachráň ma.

Daj mi žiť, veď si to prisľúbil.

PRVÉ ČÍTANIE

Z Listu Hebrejom

4, 1-13

Usilujme sa vojsť do Pánovho pokoja

Bratia, bojme sa, aby azda o niekom z vás neplatilo, že zaostal, kým trvá prisľúbenie, že možno vojsť do jeho pokoja! Veď aj nám sa hlásalo evanjelium tak ako aj im. Ale im počuté slovo neosožilo, lebo sa nespojili vierou s tými, ktorí ho počuli. A do pokoja vchádzame my, čo sme uverili, ako povedal:

„Ako som v svojom hneve prisahal:

Nevojdú do môjho pokoja!“,

hoci je dielo dokončené od stvorenia sveta. Lebo kdesi povedal o siedmom dni takto: „V siedmy deň si Boh odpočinul od všetkých svojich diel.“ A tu zasa: „Nevojdú do môjho pokoja!“ Keďže teda ostáva možnosť, aby niektorí vošli doň, a tí, ktorým sa prvým ohlasovalo evanjelium, nevošli pre neposlušnosť, znova určuje istý deň, „Dnes“, keď po toľkom čase hovorí v Dávidovi, ako sa už povedalo:

„Dnes, keď počujete jeho hlas,

nezatvrdzujte svoje srdcia.“

Lebo keby ich bol Jozue voviedol do pokoja, nehovorilo by sa po tomto o inom dni. A tak ostáva sobotný odpočinok pre Boží ľud. Lebo kto vošiel do jeho pokoja, aj on si odpočinul od svojich diel ako Boh od svojich.

Usilujme sa teda vojsť do onoho pokoja, aby nik nepadol podľa toho istého príkladu neposlušnosti. Lebo živé je Božie slovo, účinné a ostrejšie ako každý dvojsečný meč; preniká až po oddelenie duše od ducha a kĺbov od špiku a rozsudzuje myšlienky a úmysly srdca. A niet tvora, ktorý by bol preň neviditeľný. Všetko je obnažené a odkryté pred očami toho, ktorému sa budeme zodpovedať.

RESPONZÓRIUM

Porov. Mt 27, 66. 60. 62

Keď Pána pochovali, privalili ku vchodu do hrobu kameň a hrob zapečatili. * Postavili vojakov, aby ho strážili.

Veľkňazi prišli k Pilátovi a prosili ho, aby rozkázal strážiť hrob. * Postavili.

DRUHÉ ČÍTANIE

Zo starobylej homílie na svätú a veľkú sobotu

(PG 43, 439. 451. 462-463)

Pánovo zostúpenie do ríše zosnulých

Čo sa to deje? Aké je dnes veľké ticho na zemi! Veľké ticho a osamelosť. Veľké ticho, lebo Kráľ spí. Zem sa zľakla a zatíchla, lebo Boh v tele zaspal a zobudil tých, čo spali od vekov. Boh v tele zomrel a otriasol ríšou zosnulých.

Isto ide hľadať prvého otca ako stratenú ovcu. Určite chce navštíviť tých, čo sedia vo tme a v tôni smrti. Áno, Boh a jeho Syn idú vyslobodiť z múk uväzneného Adama a s ním uväznenú Evu.

Pán k nim prišiel s víťaznou zbraňou kríža v náručí. Len čo ho zbadal prvý otec Adam, od úžasu sa bil do pŕs a zavolal na všetkých: „Môj Pán so všetkými.“ A Kristus odpovedá Adamovi: „I s duchom tvojím.“ Berie ho za ruku, budí ho a hovorí: „‚Prebuď sa, ty, čo spíš, vstaň z mŕtvych a zažiari ti Kristus.‘

Ja som tvoj Boh a kvôli tebe som sa stal tvojím synom, kvôli tebe a kvôli tým, čo vzídu z teba, teraz hovorím a svojou mocou rozkazujem tým, čo sú vo väzení: Vyjdite, tým, čo sú vo tme: Zažiarte, a tým, čo spia: Vstaňte!

Rozkazujem ti: Prebuď sa, ty, čo spíš! Veď som ťa nestvoril na to, aby si bol uväznený v podsvetí. Vstaň z mŕtvych; ja som život tých, čo zomreli. Vstaň, dielo mojich rúk! Vstaň, moja podoba, stvorená na môj obraz! Vstaň, vyjdime stadiaľto! Veď ty si vo mne a ja v tebe; sme jedna a nerozdielna prirodzenosť.

Pre teba som sa ja, tvoj Boh, stal tvojím synom. Pre teba som si ja, tvoj Pán, vzal tvoju prirodzenosť sluhu. Pre teba som ja, čo som nad nebesiami, prišiel na zem, ba zostúpil som do podsvetia. Pre teba, človeka, stal som sa človekom, ktorému niet pomoci; moje lôžko je medzi mŕtvymi. Pre teba, čo si odišiel zo záhrady, v záhrade som bol vydaný Židom a v záhrade som bol ukrižovaný.

Pozri na sliny na mojej tvári, ktoré som prijal pre teba, aby som ti vrátil prvotný život. Pozri, ako ma bili po tvári; zniesol som to, aby som obnovil tvoju znetvorenú tvár podľa svojho obrazu.

Pozri sa na môj zbičovaný chrbát, na rany, ktoré som prijal, aby som odstránil bremeno tvojich hriechov, ktoré zaťažovali tvoj chrbát. Pozri na moje ruky, pre teba klincami pevne pribité k drevu, lebo ty si kedysi siahol rukou po strome zla.

Zaspal som na kríži a kopija prenikla do môjho boku, lebo ty si zaspal v raji a z tvojho boku vzišla Eva. Môj bok zahojil ranu tvojho boku. Môj spánok ťa vyvedie zo spánku v ríši smrti. Moja kopija odrazila kopiju namierenú proti tebe.

Vstaň, poďme stadiaľto. Nepriateľ ťa vylákal z rajskej krajiny a ja ti dám miesto už nie v raji, ale na nebeskom tróne. On ti zahatal obrazný strom života, ale ja, ktorý som sám život, spojil som sa s tebou. Ustanovil som cherubov, aby ťa strážili ako sluhovia; teraz urobím, že sa ti budú klaňať, akoby si bol Boh.

Nebeský trón je prihotovený, nosiči ochotní a prichystaní, svadobná komnata zariadená, jedlá pripravené, večné stánky a príbytky vyzdobené, pokladnice otvorené a nebeské kráľovstvo je od vekov pripravené.“

RESPONZÓRIUM

Odišiel náš pastier, prameň živej vody, a pri jeho prechode sa slnko zatmelo, lebo aj ten sa dostal do zajatia, čo držal prvého človeka v zajatí. * Dnes náš Spasiteľ rozlámal brány a závory smrti.

Zbúral ohradu podsvetia a zničil moc diabla. * Dnes.

MODLITBA

Modlime sa.

Všemohúci a večný Bože, tvoj jednorodený Syn zostúpil do útrob zeme, skade slávne vstal z mŕtvych; prosíme ťa, daj, nech tvoji verní, pochovaní s ním v krste, pre jeho zmŕtvychvstanie dosiahnu večný život. Lebo on je Boh a s tebou žije a kraľuje v jednote Ducha Svätého po všetky veky vekov.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky