## 12. december 2023

## Utorok, Adventné obdobie, 2. týždeň
2. týždeň žaltára

Vešpery

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Stvoriteľ sveta hviezdneho,

ty večné Svetlo veriacich,

Spasiteľ všetkých, Ježišu,

počuj hlas vrúcne prosiacich.

Ľúto ti bolo človeka,

čo stál pred smutným zánikom;

prišiel si liečiť hynúcich

a podať ruku hriešnikom.

Keď plnosť času nadišla,

jak ženích Cirkvi spanilej

vychádzaš z izby zamknutej:

spod srdca Panny Márie.

Pred tvojou mocou nesmiernou

stvorenie všetko skláňa sa,

zem celá, nebo vysoké

tebe poddané koria sa.

Vrúcne ťa, Kriste, prosíme:

budúci Sudca všetkých nás,

pred zradným šípom diablovým

ochráň nás teraz, v každý čas.

Sláva buď, Kriste, Kráľ dobrý,

tebe i Bohu Otcovi,

na večné veky sláva buď

aj Duchu Tešiteľovi. Amen.

PSALMÓDIA

Ant. 1 Nemôžete slúžiť aj Bohu, aj mamone.

Žalm 49
Márnosť bohatstva
Bohatý ťažko vojde do nebeského kráľovstva. (Mt 19, 23)
I

Čujte to, všetky národy, *

počúvajte, všetci obyvatelia zeme;

vy všetci, prostí aj vznešení, *

všetci vospolok, bohatí aj chudobní.

Moje ústa hovoria múdrosť *

a moje srdce uvažuje o tom, čo je rozumné.

K prísloviam ucho nakláňam, *

pri zvukoch lýry vysvetlím svoju záhadu.

Prečo by som sa mal strachovať v dňoch nešťastných, *

keď ma obkľučuje zloba tých, čo mi chcú nohy podraziť?

Pred tými, čo sa spoliehajú na svoju silu *

a chvastajú sa nadmerným bohatstvom?

Veď sám seba nevykúpi nik, *

ani nezaplatí Bohu výkupné za seba.

Cena za vykúpenie života je príliš vysoká; †

nikdy nebude stačiť, *

aby človek žil naveky a zánik neuzrel.

Veď vidí, že umierajú aj mudrci, †

rovnako hynie blázon i hlupák *

a cudzím nechávajú svoje bohatstvo.

Hroby im budú večnými domami, †

príbytkami z pokolenia na pokolenie, *

aj keď krajiny pomenovali podľa svojich mien.

Veď človek, aj keď má meno, nebude tu trvalo; †

je ako lichva, čo hynie; *

v tom je jej podobný.

Ant. Nemôžete slúžiť aj Bohu, aj mamone.

Ant. 2 V nebi si zhromažďujte poklady, hovorí Pán.

II

Taký je osud tých, čo sa spoliehajú na seba, *

a koniec tých, čo sa vo vlastných slovách kochajú.

Ako ovce sa ženú do priepasti *

a smrť je ich pastierom.

Padajú strmhlav do hrobu, †

ich zjav sa pominie: *

podsvetie im bude príbytkom.

No moju dušu Boh vykúpi, *

z moci podsvetia ma iste vezme k sebe.

Netráp sa, ak niekto bohatne *

a ak sa poklad jeho domu zväčšuje.

Lebo keď zomrie, nič si nevezme so sebou, *

jeho poklad s ním nepôjde.

Aj keď si blahoželal za živa: *

„Budú ťa chváliť, že si si dobre počínal,“

predsa k pokoleniu svojich otcov musí zostúpiť *

a tí už nikdy svetlo neuzrú.

A keby človek mal čo akú hodnosť, a toto by si nevšímal, †

je ako lichva, čo hynie; *

v tom je jej podobný.

Ant. V nebi si zhromažďujte poklady, hovorí Pán.

Ant. 3 Hoden je Baránok, ktorý bol zabitý, prijať slávu a česť.

Chválospev
Hymnus vykúpených

Zjv 4, 11; 5, 9. 10. 12

Hoden si, Pane a Bože náš, *

prijať slávu, česť a moc,

lebo ty si stvoril všetky veci, *

z tvojej vôle boli a sú stvorené.

Hoden si vziať knihu *

a otvoriť jej pečate,

lebo si bol zabitý †

a svojou krvou si Bohu vykúpil *

ľudí z každého kmeňa, jazyka, ľudu a národa

a urobil si ich kráľovstvom a kňazmi nášmu Bohu; *

a budú kraľovať na zemi.

Hoden je Baránok, ktorý bol zabitý, †

prijať moc, bohatstvo a múdrosť, *

silu, česť, slávu a dobrorečenie.

Ant. Hoden je Baránok, ktorý bol zabitý, prijať slávu a česť.

KRÁTKE ČÍTANIE

Porov. 1 Kor 1, 7b-9

Očakávame, že sa zjaví náš Pán Ježiš Kristus. On nás bude posilňovať až do konca, aby sme boli bez úhony v deň nášho Pána Ježiša Krista. Verný je Boh, ktorý nás povolal do spoločenstva svojho Syna.

KRÁTKE RESPONZÓRIUM

Príď a vysloboď nás, * Pane, Bože zástupov. Príď.

Rozjasni svoju tvár a budeme spasení. * Pane, Bože zástupov. Sláva Otcu. Príď.

EVANJELIOVÝ CHVÁLOSPEV

Ant. na Magnifikat: Hlas volajúceho na púšti: Pripravte cestu Pánovi, vyrovnajte chodníky nášmu Bohu.

PROSBY

Milovaní bratia (a sestry), prosme Krista, Vykupiteľa a Pána, ktorý príde v posledný deň v sláve, a radostne volajme:

Príď, Pane Ježišu.

Náš Vykupiteľ a Pán, ty si nás svojím narodením z Panny vyslobodil z jarma zákona;

zahrň nás dobrodením svojej lásky.

Ty si z našej ľudskej prirodzenosti prijal všetko, čo si pokladal za vhodné pre svoje božstvo;

nám zasa, čo ťa očakávame, daruj účasť na svojej božskej prirodzenosti.

Splň našu túžbu po tvojej prítomnosti

a zapáľ naše srdce ohňom svojej lásky.

Teraz ťa uctievame s vierou a s čistým srdcom;

daj, nech sa raz s tebou radujeme v sláve.

Duše všetkých zosnulých ovlaž rosou svojho milosrdenstva

a daj, nech vidia svetlo tvojej tváre.

Otče náš.

MODLITBA

Bože, ty si všetkým končinám zeme prisľúbil svoju spásu; daj, prosíme, aby sme s radosťou očakávali slávnosť Kristovho narodenia. Lebo on je Boh a s tebou žije a kraľuje v jednote Ducha Svätého po všetky veky vekov.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky