## 5. november 2023

## 31. Nedeľa v Cezročnom období
3. týždeň žaltára

Posvätné čítanie

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

I. Ak je posvätné čítanie v noci alebo včasráno:

Toto je v týždni prvý deň,

keď Boh jas a tmu rozhranil,

keď Spasiteľ smrť premohol,

vstal z hrobu a nás zachránil.

Zažeňme preto ospalosť,

rezko sa majme k životu

a – ako prorok – aj za tmy

vzývajme Božiu dobrotu,

by prosby náš Pán vyslyšal,

na pomoc podal ruku nám

a očistených od hriechov

pozdvihol k neba výšinám.

Šťastná je táto hodina

a posvätný je tento čas:

Boh za nábožný chválospev

milosťou obdaruje nás.

Sláva buď večná Otcovi,

jeho milému Synovi

i Duchu Tešiteľovi,

čo všetko v láske obnoví. Amen.

II. Ak je posvätné čítanie cez deň:

Najsvätejší je tento deň

zo všetkých, ktoré nám Boh dal.

Posväcuješ ho, Ježišu,

tým, že si prvý z mŕtvych vstal.

Aj naše duše z hriechu vzkries

a so sebou ich navždy spoj;

aj telá zobuď k životu,

veď nad smrťou si vyhral boj.

Daj, Kriste, nech sa v oblakoch

v ústrety tebe vznesieme,

nech v tebe večne žijeme,

život náš, naše vzkriesenie.

Keď uvidíme tvoju tvár,

ku sebe pripodobni nás,

nech poznáme ťa, aký si,

svetlo a krása všetkých čias.

Keď nás Otcovi odovzdáš

už plných darov sedmorých,

v kráľovstve svätej Trojice

šťastie nám večné otvoríš. Amen.

PSALMÓDIA

Ant. 1 Budem ťa, Pane, velebiť každý deň. Aleluja.

Žalm 145
Oslava Božej velebnosti
Spravodlivý si ty, ktorý si a ktorý si bol, Svätý. (Zjv 16, 5)
I

Oslavovať ťa chcem, Bože, môj kráľ, †

a tvoje meno velebiť *

navždy a naveky.

Budem ťa velebiť každý deň †

a tvoje meno chváliť *

navždy a naveky.

Veľký si, Pane, a veľkej chvály hoden, *

tvoju veľkosť nemožno preskúmať.

Z pokolenia na pokolenie ide chvála tvojich skutkov *

a všetky pokolenia ohlasujú tvoju moc.

Hovoria o vznešenosti tvojej slávy a veleby *

a rozprávajú o tvojich zázrakoch.

Hovoria aj o sile tvojich skutkov úžasných *

a rozprávajú o tvojej veľkosti.

Rozhlasujú chválu tvojej veľkej láskavosti *

a plesajú nad tvojou spravodlivosťou.

Milostivý a milosrdný je Pán, *

zhovievavý a veľmi láskavý.

Dobrý je Pán ku každému *

a milostivý ku všetkým svojim stvoreniam.

Ant. Budem ťa, Pane, velebiť každý deň. Aleluja.

Ant. 2 Tvoje kráľovstvo, Pane, je kráľovstvo pre všetky veky. Aleluja.

II

Nech ťa oslavujú, Pane, všetky tvoje diela *

a tvoji svätí nech ťa velebia.

Nech rozprávajú o sláve tvojho kráľovstva *

a o tvojej moci nech hovoria;

nech ľuďom oznamujú tvoje zázraky *

i slávu a velebu tvojho kráľovstva.

Tvoje kráľovstvo je kráľovstvo pre všetky veky *

a tvoja vláda sa rozprestiera na všetky pokolenia.

Ant. Tvoje kráľovstvo, Pane, je kráľovstvo pre všetky veky. Aleluja.

Ant. 3 Pán je vo všetkých svojich slovách pravdivý a svätý vo všetkých svojich skutkoch. Aleluja. †

III

Pán je vo všetkých svojich slovách pravdivý *

a svätý vo všetkých svojich skutkoch.

† Pán podopiera všetkých, čo klesajú, *

a dvíha všetkých skľúčených.

Oči všetkých sa s dôverou upierajú na teba *

a ty im dávaš pokrm v pravý čas.

Otváraš svoju ruku *

a dobrotivo nasycuješ všetko živé.

Spravodlivý je Pán na všetkých svojich cestách *

a svätý vo všetkých svojich skutkoch.

Blízky je Pán všetkým, čo ho vzývajú, *

všetkým, čo ho vzývajú úprimne.

Vyplní želanie bohabojných, †

vyslyší ich modlitbu *

a zachráni ich.

Pán ochraňuje všetkých, čo ho milujú, *

a ničí všetkých hriešnikov.

Nech moje ústa hlásajú slávu Pánovu †

a všetko živé nech jeho sväté meno velebí *

navždy a naveky.

Ant. Pán je vo všetkých svojich slovách pravdivý a svätý vo všetkých svojich skutkoch. Aleluja.

Počúvaj, syn môj, moje slová.

Nakloň si sluch k mojim výrokom.

PRVÉ ČÍTANIE

Začiatok Prvej knihy Machabejcov

1, 1-24

Víťazstvo a pýcha Grékov

Keď Filipov syn Alexander Macedónsky, ktorý najprv vládol v Grécku, vytiahol z krajiny Cettim, porazil perzského a médskeho kráľa Dária, zviedol veľa bojov, dobyl pevnosti a pobil kráľov zeme. Prenikol až na kraj zeme a vydrancoval mnoho národov. Zem pred ním zmĺkla a jeho srdce sa zdvihlo a spyšnelo. I zhromaždil veľmi silné vojsko, zaujal krajiny národov a vládcov a stali sa jeho poplatníkmi. Potom však ľahol do postele a poznal, že zomrie. Zavolal svojich vznešených služobníkov, ktorých s ním od mladi vychovávali, a kým ešte žil, rozdelil im svoje kráľovstvo. Alexander kraľoval dvanásť rokov a zomrel. Jeho služobníci zaujali kráľovstvo, každý na svojom mieste, a po jeho smrti si všetci nasadili koruny a ich synovia po nich mnoho rokov. A rozmnožilo sa zlo na zemi.

Z nich vzišiel hriešny výhonok, Antiochus Epifanes, syn kráľa Antiocha, ktorý bol ako rukojemník v Ríme a v stotridsiatom siedmom roku gréckeho panstva sa stal kráľom. V tých dňoch povstalo niekoľko izraelských zlosynov a zviedli mnohých; hovorili: „Poďme, uzavrime zmluvu s národmi, čo sú okolo nás. Veď ako sme sa od nich začali odlučovať, stíhalo nás všelijaké nešťastie.“ Návrh sa im pozdával; niektorí z ľudu sa rozhodli ísť ku kráľovi a ten im dal plnú moc zavádzať pohanské mravy. V Jeruzaleme postavili telocvičňu s pohanskými zvykmi: prirábali si predkožky a odpadli od svätej zmluvy. Spriahli sa s pohanmi, zapredali sa im a páchali zlo.

Keď Antiochus videl, že sa kráľovstvo pripravilo, rozhodol sa kraľovať aj v egyptskej krajine, aby vládol nad obidvoma kráľovstvami. I vtrhol do Egypta s veľkým množstvom vojska, s vozmi, slonmi, jazdcami a s veľkým loďstvom a viedol vojnu proti egyptskému kráľovi Ptolemajovi. Ptolemaj dostal pred ním strach a ušiel a padlo mnoho ranených. Zmocnili sa opevnených miest v egyptskej krajine a vydrancoval egyptskú krajinu. Keď Antiochus v stoštyridsiatom treťom roku porazil Egypt, vrátil sa a tiahol s veľkým množstvom vojska proti Izraelu a na Jeruzalem. Vošiel pyšne do svätyne a vzal zlatý oltár, svietnik so všetkým príslušenstvom, stôl na obetné chleby, džbány, čaše, zlaté misky, oponu, vence a zlatú ozdobu, ktorá bola na priečelí chrámu: a všetko polámal. I vzal striebro, zlato a vzácne náradie a vybral aj skryté poklady, ktoré našiel; všetko to zobral a odišiel do svojej krajiny. Povraždil ľudí a hovoril veľmi pyšne.

RESPONZÓRIUM

2 Mach 7, 33; Hebr 12, 11

Aj keď sa náš Boh na nás trochu nahneval, aby nás pokarhal a potrestal, * Pán sa opäť zmieri so svojimi služobníkmi.

Každá výchova v prítomnosti sa zdá krušná; neskôr však prináša ovocie spravodlivosti. * Pán sa.

DRUHÉ ČÍTANIE

Z pastorálnej konštitúcie Gaudium et spes Druhého vatikánskeho koncilu o Cirkvi v dnešnom svete

(Č. 78)

Pestovanie mieru

Mier neznamená len, že nie je vojna, ani sa neobmedzuje iba na ustálenie rovnováhy medzi protivnými silami, ani nie je výsledkom panovačnej nadvlády, ale v pravom a vlastnom zmysle slova je „dielom spravodlivosti“. Je ovocím poriadku, ktorý vložil do ľudskej spoločnosti jej božský zakladateľ a ktorý majú ľudia smädní po čoraz dokonalejšej spravodlivosti zavádzať. Lebo aj keď sa všeobecné dobro ľudského pokolenia vo svojej najhlbšej podstate riadi večným zákonom, jeho konkrétne požiadavky v priebehu času podliehajú ustavičným zmenám, takže mier sa nikdy nezískava raz navždy, ale treba ho neprestajne budovať. Okrem toho ľudská vôľa je nestála a ranená hriechom, a preto starosť o mier vyžaduje od každého vytrvalé ovládanie vášní a ostražitosť zákonitej vrchnosti.

To však nestačí. Tento mier nemožno na zemi dosiahnuť, ak sa nezaručí dobro osôb a ak si ľudia nebudú medzi sebou dobrovoľne a s dôverou vymieňať bohatstvá svojho ducha a nadania. Pri vytváraní mieru je nevyhnutne potrebné pevné rozhodnutie vážiť si iných ľudí a národy a ich dôstojnosť a usilovné pestovanie bratstva. A tak mier je aj ovocím lásky, ktorá je schopná ísť ďalej, ako môže poskytnúť spravodlivosť. Ale pozemský mier, ktorý sa rodí z lásky k blížnemu, je obrazom a výsledkom Kristovho pokoja, ktorý prúdi z Boha Otca. Lebo sám vtelený Syn, knieža pokoja, skrze svoj kríž zmieril všetkých ľudí s Bohom; obnovil jednotu všetkých v jednom ľude a v jednom tele, vo svojom vlastnom tele zabil nenávisť a povýšený zmŕtvychvstaním rozlial do sŕdc ľudí Ducha lásky.

Preto všetkých kresťanov naliehavo vyzývame, aby „žili podľa pravdy v láske“ a spájali sa s ľuďmi, ktorí naozaj šíria pokoj, na modlitbách za mier a na jeho upevňovaní. Vedení tým istým duchom nemôžeme nechváliť tých, ktorí sa zriekajú násilia pri vymáhaní práv a zostávajú iba pri obranných prostriedkoch – ktoré sú okrem iného prístupné aj slabším –, pokiaľ je to možné bez porušenia práv a povinností iných alebo spoločnosti.

RESPONZÓRIUM

Porov. 1 Krn 29, 11. 12; porov. Sir 50, 25; 2 Mach 1, 24

Tvoja je moc, tvoje je kráľovstvo, Pane; ty si nad všetkými národmi. * Daruj, Pane, pokoj v našich dňoch.

Pane, Bože, stvoriteľ všetkého, hrozný a silný, spravodlivý a milosrdný. * Daruj.

HYMNUS TE DEUM

Teba, Bože, chválime.

MODLITBA

Modlime sa.

Všemohúci a milosrdný Bože, je darom tvojej štedrosti, že ti môžeme dôstojne a chvályhodne slúžiť; prosíme ťa, daj nám silu premáhať prekážky na ceste do prisľúbenej blaženosti. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky