## 9. júl 2023

## 14. Nedeľa v Cezročnom období
2. týždeň žaltára

Modlitba predpoludním

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Príď, Duchu Svätý, teraz k nám

a naplň srdcia radosťou;

s Otcom i Synom jedno si,

aj nás zjednocuj milosťou.

A naše ústa, myseľ, cit,

to všetko nech ťa velebí

a oheň srdcia bratov nech

zapáli túžbou po nebi.

Nauč nás Otca poznávať

a jeho Syna milovať;

pomôž nám, Duchu Presvätý,

vo viere pravej pevne stáť. Amen.

Alebo:

Deviata je už hodina;

poriadok teda dodržme

a z hĺbky srdca pokorne

Trojicu slávnu poprosme,

aby sme boli príbytkom

Svätého Ducha, Darcu síl,

čo práve v túto hodinu

na apoštolov zostúpil.

Pán stvoril všetko nádherne,

poriadok, zákon veciam dal;

človeku určil, aby raz

v kráľovstve večnom prebýval.

Sláva buď večná Otcovi,

jeho milému Synovi

i Duchu Tešiteľovi,

čo všetko v láske obnoví. Amen.

PSALMÓDIA

Ant. 1 Pán ma pasie na zelených pašienkach. Aleluja.

Žalm 23
Dobrý pastier
Baránok... ich bude pásť a privedie ich k prameňom vôd života. (Zjv 7, 17)

Pán je môj pastier, nič mi nechýba: *

pasie ma na zelených pašienkach.

Vodí ma k tichým vodám, *

dušu mi osviežuje.

Vodí ma po správnych chodníkoch, *

verný svojmu menu.

I keby som mal ísť tmavou dolinou, nebudem sa báť zlého, *

lebo ty si so mnou.

Tvoj prút a tvoja palica, *

tie sú mi útechou.

Prestieraš mi stôl *

pred očami mojich protivníkov.

Leješ mi olej na hlavu *

a kalich mi napĺňaš až po okraj.

Dobrota a milosť budú ma sprevádzať *

po všetky dni môjho života.

A budem bývať v dome Pánovom *

mnoho a mnoho dní.

Ant. Pán ma pasie na zelených pašienkach. Aleluja.

Ant. 2 V Izraeli je Pánovo meno veľké. Aleluja.

Žalm 76
Poďakovanie za víťazstvo
Uvidia Syna človeka prichádzať na nebeských oblakoch. (Mt 24, 30)
I

Známy je Boh v Judei *

a v Izraeli je jeho meno veľké.

V Jeruzaleme má stan *

a na Sione príbytok.

Tam polámal lesklé luky *

aj štít, aj meč a zbroj vojnovú.

Ty, Zázračný, žiariš z vrchov plienenia; *

olúpení boli chrabrí bojovníci.

A teraz spia svoj sen, *

ochabli ruky všetkých hrdinov.

Bože Jakubov, keď si ty pohrozil, *

zmeraveli jazdci aj kone.

Ant. V Izraeli je Pánovo meno veľké. Aleluja.

Ant. 3 Zem sa zatriasla a zatíchla, keď povstal Boh a súdil. Aleluja.

II

Si hrozný; kto sa môže vzoprieť proti tebe, *

keď sa rozhneváš?

Z neba si vyniesol rozsudok; *

zem sa zatriasla a zatíchla,

keď povstal Boh a súdil, *

aby zachránil všetkých tichých na zemi.

Lebo teba oslávi aj hnev človeka *

a tí, čo vyhnú hnevu, budú sláviť tvoj sviatočný deň.

Pánovi, svojmu Bohu, skladajte sľuby a plňte ich; *

všetci, čo vôkol neho stojíte, prineste dary Hroznému.

Tomu, čo kniežatám smelosť odníma *

a pre zemských kráľov je postrachom.

Ant. Zem sa zatriasla a zatíchla, keď povstal Boh a súdil. Aleluja.

KRÁTKE ČÍTANIE

Rim 5, 1-2. 5

Ospravedlnení z viery žijeme v pokoji s Bohom skrze nášho Pána Ježiša Krista. Skrze neho máme vierou prístup k tej milosti, v ktorej zotrvávame, aj sa chválime nádejou na Božiu slávu. A nádej nezahanbuje, lebo Božia láska je rozliata v našich srdciach skrze Ducha Svätého, ktorého sme dostali.

Pánovo milosrdenstvo chcem ospevovať naveky,

Po všetky pokolenia hlásať tvoju vernosť.

MODLITBA

Modlime sa.

Bože, ty si pozdvihol padnuté ľudstvo uponížením sa tvojho Syna; daruj svätú radosť svojim verným, ktorých si vymanil z otroctva hriechu, a priveď ich do večnej blaženosti. Skrze Krista, nášho Pána.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky