## 12. január 2023

## Štvrtok, Cezročné obdobie, 1. týždeň
1. týždeň žaltára

Posvätné čítanie

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

I. Ak je posvätné čítanie v noci alebo včasráno:

Tmavá noc ešte halí zem,

zakrýva farby predmetov;

nestranný sudca našich sŕdc,

voláme s úctou posvätnou:

odpusť nám hriechy, neprávosť,

zmy z duše všetku špinu, kal

a daj nám milosť, Kriste náš,

by sa nik hriechu nepoddal.

Hľa, tŕpne duša umdlená,

hryzie ju vina, mučí hriech;

túži sa zbaviť nízkosti,

k tebe sa, Kriste, privinie.

Ty zažeň v diaľne diaľavy

zo srdca hmlu a tieňavy,

nech dušu, mrakov zbavenú,

blažené svetlo zaplaví.

Sláva buď, Kriste, kráľ dobrý,

tebe i Bohu Otcovi,

na večné veky sláva buď

aj Duchu Tešiteľovi. Amen.

II. Ak je posvätné čítanie cez deň:

Prosíme, Kriste, skloň sa k nám,

ku služobníkom prosiacim:

nech zloba sveta mámivá

nevezme vieru veriacim.

Nech nezmýšľame bezbožne,

závisťou viesť sa nedajme,

urážky neodplácajme,

zlo dobrom popremáhajme.

Nech zmizne z mysle, zo srdca

hnev, lesť a pýcha života,

nech stratí sa aj lakomosť,

koreň zla, hriešna samota.

Nech láska, pravá, úprimná,

upevní zväzky pokoja,

hrdinsky žitá čistota

a viera nech nás opoja.

Sláva buď, Kriste, kráľ dobrý,

tebe i Bohu Otcovi,

na večné veky sláva buď

aj Duchu Tešiteľovi. Amen.

PSALMÓDIA

Ant. 1 Slovo Pánovo je štítom všetkých, čo v neho dúfajú.

Žalm 18, 31-51
Poďakovanie
Ak je Boh za nás, kto je proti nám? (Rim 8, 31)
IV

Božia cesta je čistá, †

ohňom je vyskúšané slovo Pánovo. *

On je ochrancom všetkých, čo v neho dúfajú.

Veď kto je Boh okrem Pána? *

Kto je skala okrem nášho Boha?

To Boh ma silou opásal *

a moju cestu urobil nepoškvrnenou.

Mojim nohám dal rýchlosť jeleňa *

a postavil ma na výšinu.

Ruky mi na boj vycvičil *

a moje ramená napínajú luk kovový.

Ant. Slovo Pánovo je štítom všetkých, čo v neho dúfajú.

Ant. 2 Svojou pravicou si ma, Pane, podporil.

V

Dal si mi svoj štít záchranný, †

pravicou si ma podporil *

a tvoja láskavosť ma urobila veľkým.

Mojim krokom si cestu uvoľnil *

a moje nohy nepociťujú únavu.

Naháňal som svojich nepriateľov, až som ich dostihol, *

a nevrátil som sa, kým som ich celkom nezničil.

Tak som ich zdrvil, že ani stáť nevládali, *

popadali mi pod nohy.

Opásal si ma udatnosťou v boji *

a vzbúrencov si uvrhol do môjho područia.

Ty si zahnal mojich nepriateľov na útek *

a rozprášil si tých, čo ma nenávidia.

Kričali, nemal im kto pomôcť, *

volali k Pánovi, ale on ich nevyslyšal.

Rozprášil som ich ako prach unášaný vetrom, *

šliapal som po nich ako po blate uličnom.

Vytrhol si ma zo vzbury ľudu *

a ustanovil za hlavu národov.

Slúži mi ľud, ktorý som nepoznal, *

a poslúcha ma na jediné slovo.

O moju priazeň sa uchádzajú cudzinci; †

cudzinci blednú od strachu *

a trasú sa vo svojich úkrytoch.

Ant. Svojou pravicou si ma, Pane, podporil.

Ant. 3 Nech žije Pán, nech je vyvýšený Boh, moja spása.

VI

Nech žije Pán, nech je zvelebený môj Záchranca, *

nech je vyvýšený Boh, moja spása.

Bože, ty si ma poveril odplatou †

a podmanil si mi národy; *

ty si ma oslobodil od zlostných nepriateľov.

Povýšil si ma nad mojich odporcov *

a vytrhol si ma z rúk násilníka.

Preto ťa, Pane, budem velebiť medzi národmi *

a ospevovať tvoje meno žalmami.

Svojmu kráľovi dávaš veľké víťazstvá, †

preukazuješ priazeň svojmu pomazanému, *

Dávidovi a jeho potomstvu až naveky.

Ant. Nech žije Pán, nech je vyvýšený Boh, moja spása.

Otvor mi, Pane, oči.

Aby som pozoroval divy tvojho zákona.

PRVÉ ČÍTANIE

Z Knihy Sirachovho syna

42, 15 – 43, 13

Chvála Boha Stvoriteľa

Chcem spomínať na Pánovo dielo,

rozhlasovať budem, čo som videl.

Na Pánovo slovo vznikli jeho diela;

on ich stvoril podľa svojho rozhodnutia.

Žiarivé slnko pozerá na všetko,

Pánovo dielo je plné jeho slávy.

Pánovi svätí nie sú schopní vyrozprávať

všetky jeho obdivuhodné činy.

Pán upevnil svoje voje,

aby pevne stáli na jeho slávu.

On skúma priepasti aj ľudské srdce,

vidí jasne do ich zákutí.

Pán pozná všetko, čo možno poznať,

vidí do znamení čias;

oznamuje, čo pominulo, aj to, čo prichádza,

a odhaľuje stopy, čo vedú k veciam tajomným.

Jeho pozornosti neunikne jediná myšlienka

a nijaká reč sa pred ním neskryje.

Usporiadal divy svojej múdrosti;

len on je pred vekmi a bude naveky.

Nemožno k nemu nič pridať, ani z neho ubrať,

nepotrebuje radu od nikoho.

Aké vzácne sú všetky jeho diela!

Sú ako iskra na pohľad.

Všetko to žije a ostáva naveky

a všetko ho nevyhnutne poslúcha.

Všetko je podvojné: jedno proti druhému;

nič neurobil nedostatočné.

Jedno potvrdzuje hodnotu druhého;

a kto sa vie nasýtiť pohľadom na jeho krásu?

Pýchou výšin je čistá obloha,

krása neba je vo videní slávy.

Slnko, keď sa ukáže na svojej ceste, hlása:

Obdivuhodné teleso, dielo Najvyššieho!

Napoludnie vysušuje zem;

kto vydrží jeho páľavu?

Trojnásobne rozdúchava pec na diela horúčavy.

Slnko vypaľuje vrchy, vydychuje ohnivé pary

a svojimi žiarivými lúčmi oslepuje oči.

Veľký je Pán, ktorý ho stvoril,

veď na jeho slovo sa ponáhľa svojou cestou.

Aj mesiac dodržiava svoj čas;

ukazuje obdobia a označuje vek.

Mesiac je znamením pre sviatočný deň,

je svetlom, ktoré sa po splne zmenšuje.

Podľa neho je pomenovaný mesiac,

obdivuhodne rastie až do splnu.

Je telesom tábora na výsostiach,

keď slávnostne žiari na nebeskej oblohe.

Krásou neba je hviezdna ozdoba,

osvecuje svet na Pánových výsostiach.

Na slová Svätého rozostavia sa podľa príkazu

a neunavia sa na svojich strážach.

Pozri na dúhu a zvelebuj toho, čo ju urobil,

je prekrásna vo svojej nádhere.

Obopína nebo oblúkom slávy,

ruky Najvyššieho ho napäli.

RESPONZÓRIUM

Zjv 4, 11; Est 4, 17d-17e

Hoden si, Pane a Bože náš, prijať slávu, česť a moc, * Lebo ty si stvoril všetky veci; z tvojej vôle boli a sú stvorené.

Ty si stvoril nebo i zem a všetko zázračné, čo obsahujú nebesia. Ty si Pán všetkého. * Lebo.

DRUHÉ ČÍTANIE

Z rečí svätého biskupa Atanáza Proti pohanom

(Nn. 40-42: PG 25, 79-83)

Otcovo Slovo všetko skrášľuje, usporadúva a udržuje

Kristov najsvätejší a od všetkého, čo bolo stvorené, oveľa vznešenejší Otec ako najlepší správca svojou múdrosťou a svojím vlastným Slovom, naším Pánom a Záchrancom, Kristom, všetko všade riadi, upravuje a robí na našu spásu, ako uzná za správne. Je správne, že je všetko také, ako je stvorené a ako to vidíme vznikať, lebo to on tak chce, čo nebude iste nik popierať. Lebo keby sa to, čo bolo stvorené, pohybovalo bez rozumného poriadku a svet by sa otáčal náhodne, potom by oprávnene nebolo treba veriť tomu, čo sa povedalo. Ale ak bol zariadený rozumne, múdro a s prehľadom a obdarený dokonalou krásou, potom je samozrejmé, že jeho pôvodcom a skrášľovateľom nie je nik iný ako Božie Slovo.

Hovorím o Bohu nanajvýš dobrom, o živom Bohu, pôvodcovi všetkého, ktorý sám v sebe je Slovom a líši sa od všetkých stvorení, je vlastným a jediným Slovom dobrého Otca a jeho prozreteľnosť osvecuje celý tento svet, ktorý aj stvoril. Lebo toto dobré Slovo dobrého Otca určilo poriadok všetkému, spojilo protiklady a vytvorilo z nich jedinú harmóniu. Je jedným a jednorodeným Bohom, ktorý pochádza z Otca ako dobrý z dobrého prameňa, všetko skrášľuje, usporadúva a udržuje.

Preto ten, čo svojím a večným Slovom všetko stvoril a svojim stvoreniam dal ich prirodzenosť, nedovolil, aby prirodzenosť slepo unášala stvorenia, zmietala nimi a obrátila ich v nič. Ale ako dobrý riadi a udržuje celú prírodu svojím Slovom, ktoré aj samo je Bohom, aby osvetlená vedením, prozreteľnosťou a riadením Slova mohla byť a ostať pevná. Aby sa sama stala účastnou na Otcovom Slove, ktoré opravdivo jestvuje a pomôže aj jej, aby bola, aby vlastne neprestala byť, čo by sa mohlo stať, keby ju neudržiavalo Slovo, ktoré samo „je obraz neviditeľného Boha, prvorodený zo všetkého stvorenia“. Lebo skrze neho a v ňom jestvuje všetko viditeľné i neviditeľné a on je hlavou Cirkvi, ako učia služobníci pravdy vo svätých spisoch.

A tak toto Otcovo všemohúce a najsvätejšie Slovo preniká všetko, všade rozostiera svoje sily a osvetľuje všetko viditeľné i neviditeľné a tým ho v sebe samom udržiava a zväzuje, takže nič nenecháva mimo svojej moci, ale všetkému a skrze všetko každému zvlášť a všeobecne všetkým spolu dáva a udržuje život.

RESPONZÓRIUM

Porov. Prís 8, 22-30

Na počiatku, skôr, ako Boh stvoril zem, skôr, ako vytvoril morské priehlbne, skôr, ako vyviedol vodu zo žriedel, * Prv, než boli upevnené vrchy, pred všetkými pahorkami ma zrodil Pán.

Keď pripravoval nebesia, bola som pri tom, bola som s ním ako staviteľka. * Prv, než.

MODLITBA

Modlime sa.

Prosíme ťa, Pane, vo svojej láskavosti prijmi prosby svojho ľudu, aby sme poznali dobro, ktoré máme konať, a aby sme ho čo najlepšie uvádzali do života. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky