## 12. jún 2023

## Pondelok, Cezročné obdobie, 10. týždeň
2. týždeň žaltára

Posvätné čítanie

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

I. Ak je posvätné čítanie v noci alebo včasráno:

Teraz je pre nás onen čas,

keď podľa Písma príde k nám

základ a hlava kráľovstva:

nebeský Ženích Kristus Pán.

V ústrety panny kráčajú,

jak počuť v evanjeliu,

nesú si jasné lampáše,

s radosťou veľkou spievajú.

No hlúpe, pravda, meškajú,

lampáše majú zhasnuté;

na bránu darmo búchajú,

dvere sú pre ne zamknuté.

A preto triezvi bedlime,

nesme si v mysli svetlo, jas,

by s piesňou v srdci Pánovi

v ústrety išiel každý z nás.

Urob nás, Pane, hodnými

mať účasť v tvojom kráľovstve,

aby sme mohli naveky

spievať ti vďačný chválospev. Amen.

II. Ak je posvätné čítanie cez deň:

Ó, život svätých, cesta, nádej, spása,

Ježišu Kriste, darca čností, krásy,

náš pokoj; Pane, tebe hlasom silným

spievame hymny.

Ty stelesňuješ svätosť, všetky čnosti,

čo svätí majú, po čom zbožní túžia

mysľou i citom; k tebe láska, Pane,

v srdci nám planie.

Udeľ nám pokoj, daj nám pevnú vieru,

ochraňuj slabých, zdvihni tých, čo klesli,

napokon daruj všetkým, mladým, starým,

nebeské dary.

Nech sa vždy vzdáva chvála, česť a sláva

Otcovi, tebe, Syn, Kráľ, Vykupiteľ;

Svätému Duchu zbožné piesne znejte

po celom svete. Amen.

PSALMÓDIA

Ant. 1 Nakloň ku mne svoj sluch, Pane, a zachráň ma.

Žalm 31, 2-17. 20-25
Dôverná modlitba v súžení
Otče, do tvojich rúk porúčam svojho ducha. (Lk 23, 46)
I

Pane, v teba dúfam, nech nie som zahanbený naveky; *

vysloboď ma, veď si spravodlivý.

Nakloň ku mne svoj sluch, *

ponáhľaj sa a zachráň ma.

Buď mi skalou útočišťa, *

opevneným hradom mojej spásy.

Veď ty si moja sila a moje útočište, *

pre svoje meno budeš ma viesť a opatrovať.

Vyvedieš ma z osídla, čo mi nastrojili, *

lebo ty si moja sila.

Do tvojich rúk porúčam svojho ducha; *

ty si ma vykúpil, Pane, Bože verný.

Nenávidíš tých, čo si ctia márne modly; *

ale ja dúfam v Pána.

Plesám a teším sa, že si milosrdný, *

lebo si zhliadol na moju poníženosť.

Spoznal si tieseň mojej duše †

a nevydal si ma do rúk nepriateľa: *

moje nohy si postavil na šíre priestranstvo.

Ant. Nakloň ku mne svoj sluch, Pane, a zachráň ma.

Ant. 2 Pane, rozjasni svoju tvár nad svojím sluhom.

II

Zmiluj sa, Bože, nado mnou, lebo som v súžení; †

od zármutku mi chabne oko, *

duša i vnútro moje.

Život sa mi v strastiach míňa *

a roky v nárekoch.

Biedny som a slabnem *

a chradnú mi kosti.

Všetci moji nepriatelia mnou opovrhujú, †

susedom som na posmech a svojim známym som postrachom. *

Tí, čo ma vidia na ulici, utekajú predo mnou.

Vytrácam sa z ich pamäti ako mŕtvy, *

som sťa odhodená nádoba.

Veru čujem, ako ma mnohí hania: *

hrôza zo všetkých strán.

Spolčujú sa proti mne a radia sa o tom, *

ako ma zabiť.

Ja sa však spolieham na teba, Pane, †

a hovorím: „Ty si môj Boh, *

v tvojich rukách je môj osud.“

Vytrhni ma z rúk mojich nepriateľov *

a prenasledovateľov.

Rozjasni svoju tvár nad svojím sluhom *

a zachráň ma vo svojom milosrdenstve.

Ant. Pane, rozjasni svoju tvár nad svojím sluhom.

Ant. 3 Pane, buď zvelebený, že si mi preukázal milosrdenstvo.

III

Pane, tvoja dobrota je taká nesmierna, *

a vyhradil si ju bohabojným.

Preukazuješ ju tým, čo v teba dúfajú, *

pred zrakom ľudí.

Záclonou svojej tváre ich kryješ *

pred zúrivosťou ľudu.

V stánku ich chrániš *

pred svárlivými jazykmi.

Pane, buď zvelebený, *

že si mi preukázal milosrdenstvo v opevnenom meste.

Už som si v strachu hovoril: *

„Odvrhnutý som spred tvojich očí.“

No ty si vyslyšal moju hlasitú modlitbu, *

keď som volal k tebe.

Milujte Pána, všetci jeho svätí. †

Pán verných chráni, *

ale plnou mierou odpláca tým, čo si počínajú pyšne.

Vzmužte sa a majte srdce statočné, *

vy všetci, čo dúfate v Pána.

Ant. Pane, buď zvelebený, že si mi preukázal milosrdenstvo.

Veď ma, Pane, vo svojej pravde a uč ma.

Lebo ty si Boh, moja spása.

PRVÉ ČÍTANIE

Začiatok Knihy Jozue

1, 1-18

Bohom povolaný Jozue nabáda ľud k jednote

Po smrti Mojžiša, Pánovho služobníka, povedal Pán Nunovmu synovi, Mojžišovmu služobníkovi, Jozuovi: „Môj služobník Mojžiš zomrel. Preto teraz vstaň a prejdi cez tento Jordán, ty a všetok tento ľud, do krajiny, ktorú ja dám synom Izraela. Dal som vám každé miesto, na ktoré vstúpi šľapa vašej nohy, ako som povedal Mojžišovi. Od púšte a tohto Libanonu až po veľkú rieku Eufrat, celá krajina Hetejčanov až po Veľké more na západe slnka bude vaším územím. Nik sa ti nebude môcť postaviť na odpor po všetky dni tvojho života. Ako som bol s Mojžišom, budem aj s tebou; nenechám ťa, ani ťa neopustím.

Buď statočný a udatný! Ty rozdelíš tomuto ľudu lósom krajinu, o ktorej som prisahal ich otcom, že im ju dám. Len buď statočný a veľmi udatný, aby si zachovával a konal všetko podľa zákona, ktorý ti dal môj služobník Mojžiš. Neodkloníš sa od neho ani napravo, ani naľavo, aby si mal úspech vo všetkom, do čoho vykročíš. Nech sa nevzdiali tento zvitok Zákona od tvojich úst, ale budeš o ňom rozjímať vo dne i v noci, aby si zachovával a konal všetko, čo je v ňom napísané: vtedy si budeš výborne počínať na svojej ceste a budeš mať úspech. Neprikázal som ti: Buď statočný a udatný, neboj sa a nestrachuj sa, lebo s tebou je Pán, tvoj Boh, vo všetkom, do čoho vykročíš?“

Jozue nariadil náčelníkom ľudu: „Prejdite cez tábor a prikážte ľudu: Nachystajte si potravy, lebo o tri dni prejdete cez tento Jordán a vojdete do krajiny, ktorú vám dá Pán, váš Boh, aby ste ju zaujali.“

A Rubenovcom, Gadovcom a polovici Manassesovho kmeňa povedal: „Spomeňte si, čo vám prikázal Mojžiš, Pánov služobník, keď povedal: ‚Pán, váš Boh, vám daroval pokoj a túto krajinu.‘ Vaše manželky, deti a dobytok zostanú v krajine, ktorú vám dal Mojžiš za Jordánom. Vy však, všetci mocní muži, prejdete ozbrojení pred svojimi bratmi a budete im pomáhať, kým Pán nedaruje aj vašim bratom pokoj, ako daroval vám, aby aj oni zaujali krajinu, ktorú im dá Pán, váš Boh. A tak sa vrátite do svojej vlastnej krajiny, ktorú vám dal Mojžiš, Pánov služobník, za Jordánom, na východe slnka, a budete v nej bývať.“

Oni odpovedali Jozuovi: „Urobíme všetko, čo si nám prikázal, a pôjdeme všade, kam nás pošleš. Ako sme vo všetkom poslúchali Mojžiša, tak budeme poslúchať aj teba. Len nech je s tebou Pán, tvoj Boh, ako bol s Mojžišom. Kto by však odporoval tvojim slovám a neposlúchol by všetko, čo mu prikážeš, nech zomrie. Len ty buď statočný a vzmuž sa.“

RESPONZÓRIUM

Porov. Joz 1, 5b. 6. 9; porov. Dt 31, 20a

Ako som bol s Mojžišom, budem aj s tebou, hovorí Pán. * Buď statočný a udatný; vovedieš môj ľud do krajiny, ktorá oplýva mliekom a medom.

Nestrachuj sa, lebo som s tebou vo všetkom, do čoho vykročíš; nenechám ťa, ani ťa neopustím. * Buď statočný.

DRUHÉ ČÍTANIE

Z Listu svätého biskupa a mučeníka Ignáca Antiochijského Rimanom

(3, 1 – 5, 3: Funk 1, 215-219)

Aby som sa nielen menoval kresťanom, ale aj bol

Nikdy ste nikoho neočarili; iných ste učili. A chcem, aby bolo pevné, čo učíte a prikazujete. Len mi vyprosujte vnútornú i vonkajšiu silu, aby som nielen hovoril, ale aj chcel; aby som sa nielen menoval kresťanom, ale aj bol. Veď ak ním budem, budem sa môcť aj volať kresťanom a naozaj ním môžem byť vtedy, keď už budem pre svet neviditeľný. Nič viditeľné nie je dobré. Najlepšie to dokazuje sám náš Boh, Ježiš Kristus, ktorý je opäť u Otca. Kresťanstvo nie je dielom presviedčania, ale sily, keď ho svet nenávidí.

Píšem všetkým cirkvám a všetkých uisťujem, že rád zomriem za Boha, ak mi to vy neprekazíte. Prosím vás, nepreukazujte mi nevhodnú láskavosť. Nechajte, aby som bol pokrmom divej zveri, pomocou ktorej možno dosiahnuť Boha. Som Božou pšenicou, nech ma teda rozomelú zuby divej zveri, aby som sa stal čistým Kristovým chlebom.

Radšej lákajte divú zver, aby sa mi stala hrobom a nenechala z môjho tela nič, aby som, až zomriem, nebol nikomu na ťarchu. Pravým Kristovým učeníkom budem vtedy, keď svet nebude vidieť ani moje telo. Modlite sa za mňa ku Kristovi, aby som sa pomocou týchto nástrojov stal obetným darom pre Boha. Neprikazujem vám ako Peter a Pavol. Oni sú apoštoli, ja odsúdenec. Oni slobodní, ja až doteraz otrok. Ale ak budem trpieť, stanem sa prepustencom Ježiša Krista a v ňom vstanem ako slobodný. Teraz v okovách sa učím netúžiť po ničom.

Od Sýrie až po Rím, na zemi i na mori, v noci i vo dne bojujem so zverou, pripútaný k desiatim leopardom, ako sa nazýva vojenský oddiel. Čím viac sa im robí dobre, tým sú horší. No ich príkoria ma zošľachťujú, „ale to ma neospravedlňuje“. Kiež by som sa mohol tešiť zo zveri pripravenej na mňa a prajem si, aby sa ma rýchlo zmocnila. Budem ju lákať, aby ma rýchlo zožrala, a nie ako niektorých, že sa ich zo strachu nedotkla. Ak by sa vzpierala a nechcela ma, donútim ju nasilu. Prepáčte mi, ale ja viem, čo mi osoží. Teraz začínam byť učeníkom. Nijaká vec ani viditeľná, ani neviditeľná očami nezamestnáva môjho ducha tak, že by som sa nemohol dostať k Ježišovi Kristovi. Nech na mňa príde oheň, kríž, svorky divej zveri. Nech ma driapu, trhajú, lámu kosti, odsekujú údy, drvia celé telo, nech ma kruto mučí diabol, len nech dosiahnem Ježiša Krista.

RESPONZÓRIUM

Gal 2, 19. 20

Zomrel som zákonu, aby som žil Bohu. Ale život, ktorý teraz žijem v tele, žijem vo viere v Božieho Syna, * Ktorý ma miluje a vydal seba samého za mňa.

S Kristom som pribitý na kríž. Už nežijem ja, ale vo mne žije Kristus. * Ktorý ma miluje.

MODLITBA

Modlime sa.

Bože, od teba pochádza každé dobro; prosíme ťa, osvecuj náš rozum, aby sme poznali, čo je správne, a posilňuj našu vôľu, aby sme podľa toho aj konali. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky