## 18. február 2023

## Sobota, Cezročné obdobie, 6. týždeň
2. týždeň žaltára

Posvätné čítanie

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

I. Ak je posvätné čítanie v noci alebo včasráno:

Večné svetlo, mocná žiara,

deň, čo nikdy nezhasne,

víťaz nad tmou, nad tmou noci

tvoríš svetlo prekrásne,

rozháňaš noc, ničíš temno,

myseľ čistíš úžasne.

Keď sa zjavíš, precitneme,

keď zavoláš, vstávame,

keď nám svietiš, blažení sme,

a keď mizneš, padáme;

tvoj jas zničí vládu smrti,

v tvojom svetle jasáme.

S tebou i smrť premôžeme,

temnú noc a celý svet;

preto nám daj, kráľ náš večný,

ono svetlo jasavé,

ktoré noc už nezatemní,

ale bude piesňou znieť.

Sláva Otcu, sláva Tebe,

sláva Duchu Svätému,

v troch osobách jedinému

Bohu nášmu pravému,

životu a svetlu, láske,

sláva Menu milému. Amen.

II. Ak je posvätné čítanie cez deň:

Bože, čo sám si zo seba,

Bože, Syn, Otca veleba,

Bože, Duch, ktorý plynieš z nich,

príď ku nám, pomôž, čuj náš vzdych.

Ty nášho srdca túžba, jas,

ty láska, svätosť, krása krás,

ty radosť naša, pomôž nám

pozdvihnúť dušu k výšinám.

Otec, Pán všade na zemi,

so Synom z Panny zrodeným

spravuj nás v Duchu Presvätom,

veď kroky naše životom.

Trojica, žriedlo života,

aká je tvoja dobrota:

stvorila ľudstvo ponajprv,

obnovila ho skrze Krv.

Bo Jednota nás stvorila,

Kristova láska spasila,

on za nás trpel, mal nás rád:

sme Božie deti, on – náš brat.

Trojici Svätej radosť buď,

pokoj a moc a vláda, súd,

všemohúcnosť a ozdoba,

úcta a česť a veleba. Amen.

PSALMÓDIA

Ant. 1 Pán jediný koná veľké zázraky; jeho milosrdenstvo je večné.

Žalm 136
Veľkonočný chválospev
Keď rozprávaš o Pánových skutkoch, chváliš ho. (Kassiodor)
I

Oslavujte Pána, lebo je dobrý, *

lebo jeho milosrdenstvo je večné.

Oslavujte Boha nad bohmi, *

lebo jeho milosrdenstvo je večné.

Oslavujte Pána nad pánmi, *

lebo jeho milosrdenstvo je večné.

On jediný koná veľké zázraky, *

lebo jeho milosrdenstvo je večné.

On múdro stvoril nebesia, *

lebo jeho milosrdenstvo je večné.

On rozprestrel zem nad vodami, *

lebo jeho milosrdenstvo je večné.

On stvoril veľké svetlá, *

lebo jeho milosrdenstvo je večné:

slnko, aby panovalo vo dne, *

lebo jeho milosrdenstvo je večné,

mesiac a hviezdy, aby panovali v noci, *

lebo jeho milosrdenstvo je večné.

Ant. Pán jediný koná veľké zázraky; jeho milosrdenstvo je večné.

Ant. 2 On vyviedol Izraela z Egypta mocnou rukou a vystretým ramenom.

II

On pobil egyptských prvorodencov, *

lebo jeho milosrdenstvo je večné.

On vyviedol Izraela spomedzi nich, *

lebo jeho milosrdenstvo je večné;

mocnou rukou a vystretým ramenom, *

lebo jeho milosrdenstvo je večné.

On rozdelil Červené more na dve časti, *

lebo jeho milosrdenstvo je večné.

A Izraela previedol jeho stredom, *

lebo jeho milosrdenstvo je večné.

V Červenom mori zatopil faraóna i jeho vojsko, *

lebo jeho milosrdenstvo je večné.

Ant. On vyviedol Izraela z Egypta mocnou rukou a vystretým ramenom.

Ant. 3 Oslavujte Boha nebies; on nás oslobodil od našich nepriateľov.

III

On previedol svoj ľud cez púšť, *

lebo jeho milosrdenstvo je večné.

On pobil význačných kráľov, *

lebo jeho milosrdenstvo je večné.

A pozabíjal mocných kráľov, *

lebo jeho milosrdenstvo je večné.

Sehona, kráľa amorejského, *

lebo jeho milosrdenstvo je večné;

a Oga, kráľa Bášanu, *

lebo jeho milosrdenstvo je večné;

a ich krajinu dal za dedičstvo, *

lebo jeho milosrdenstvo je večné;

za dedičstvo Izraelovi, svojmu služobníkovi, *

lebo jeho milosrdenstvo je večné.

On pamätal na nás v našom ponížení, *

lebo jeho milosrdenstvo je večné.

A oslobodil nás od našich nepriateľov, *

lebo jeho milosrdenstvo je večné.

On dáva pokrm každému stvoreniu, *

lebo jeho milosrdenstvo je večné.

Oslavujte Boha nebies, *

lebo jeho milosrdenstvo je večné.

Ant. Oslavujte Boha nebies; on nás oslobodil od našich nepriateľov.

Ukáž mi, Pane, svoje cesty.

A pouč ma o svojich chodníkoch.

PRVÉ ČÍTANIE

Z Knihy Prísloví

31, 10-31

Chvála statočnej ženy

Kto nájde ženu statočnú?

Má väčšiu cenu nad perly.

Srdce jej muža má v nej oporu a nemá núdzu o zisk.

Robí mu len dobre, nikdy nie škodu, po všetky dni svojho života.

Vlnu a ľan zháňa

a pracuje s chuťou vlastnými rukami.

Je ako kupecká loď,

zďaleka dováža svoj chlieb.

Vstáva za noci,

dáva pokrm svojim domácim

a svojim služobníčkam, čo im patrí.

Vyhliadne pole a kúpi ho,

z ovocia svojich rúk vysádza vinicu.

Opasuje si bedrá silou

a otužuje svoje ramená.

Skusuje a vidí, že jej podnikanie je dobré,

jej lampa ani v noci nezhasne.

Svojimi rukami siaha po praslici,

jej prsty sa chápu vretena.

Bedárovi svoje dlane otvára

a k chudobnému ruky vystiera.

Nebojí sa o svoj dom, keď príde zima a sneh,

lebo všetci v jej dome majú po dvoch oblekoch.

Narobila si prikrývky;

jej odev sú kment a purpur.

Jej muž je vážený pri mestských bránach,

keď zasadá so staršími z krajiny.

Robí a predáva jemné šaty

a Kanaánčanom ponúka opasky.

Jej odevom je statočnosť a krása,

s úsmevom čaká budúci deň.

Ujíma sa slova s múdrosťou

a na jej jazyku je zákon dobroty.

Sleduje, čo sa robí v jej dome,

a neje z chleba lenivosti.

Jej deti vstávajú a dobrorečia jej;

aj jej muž ju chváli:

„Mnohé ženy znamenite pracovali,

ale ty si ich všetky predstihla!“

Klamlivý je pôvab a krása márna,

len žena, čo sa bojí Pána, zaslúži si chválu.

Dajte jej z ovocia jej rúk

a nech ju chvália v bránach mesta jej diela.

RESPONZÓRIUM

Porov. Prís 31, 17. 18; porov. Ž 46, 6

Opasuje si bedrá silou a otužuje svoje ramená; * Preto jej lampa nikdy nezhasne.

Boh jej pomáha svojím pohľadom, Boh je s ňou, nezachveje sa. * Preto.

DRUHÉ ČÍTANIE

Z príhovoru pápeža Pia Dvanásteho k novomanželom

(Discorsi e Radiomessaggi, 11 mart. 1942: 3, 385-390)

Žena, slnko rodiny

V rodine žiari akési vlastné slnko. Je ním žena. Počujte, čo o nej hovorí Sväté písmo: „Pôvab úprimnej ženy potešuje muža. Svätá a cudná žena je pôvab nad pôvab. Ako slnko, čo vychádza svetu na Božej oblohe, tak je krása dobrej ženy ozdobou jej domu.“

Naozaj žena a matka je ako slnko rodiny. Je slnkom svojou veľkodušnosťou a schopnosťou obetovať sa, stálou radosťou, pozornou a milou starostlivosťou o všetko, čo môže urobiť radosť mužovi a deťom. Ona sála okolo seba svetlo a srdečné teplo. Hoci sa hovorí, že manželstvo je šťastné vtedy, keď obaja manželia idú doň s túžbou urobiť šťastným toho druhého, a nie seba, a hoci to závisí od obidvoch, predsa len takýto vynikajúci duševný zmysel a úloha sú výsadou ženy. Lebo ona je od prírody obdarená materským citom a akousi zvláštnou múdrosťou a rozumnosťou srdca. Preto na príkrosť odpovedá vľúdnosťou, keď ju urazia, dá najavo svoju dôstojnosť spojenú s úctou, tak ako keď slnko na úsvite rozveselí zahmlené ráno a večer pri západe ožiari zlatými lúčmi ťažké mraky.

Žena je slnko rodiny svojím jasným pohľadom a milým slovom. Jej oči a hlas príjemne vnikajú do duše, zjemňujú ju, zmocňujú sa jej, dvíhajú ju, utišujú v nej búrky vášní a muža vyzývajú k radosti z dobra a k blaživému rodinnému rozhovoru po celodennej, často namáhavej práci v úrade alebo na poli, v zložitých obchodných záležitostiach alebo v rastúcom priemysle.

Žena je slnko rodiny zvláštnou prirodzenou a šľachetnou úprimnosťou, vážnou jednoduchosťou a ušľachtilou kresťanskou dôstojnosťou; ďalej vnútornou sústredenosťou, duševnou vyrovnanosťou a príjemným vystupovaním, vkusným oblečením a prizdobením i skromným a príťažlivým správaním. Jemný a vnímavým duch, pôvabné črty tváre, mlčanie a úsmev bez zlomyseľnosti, pohyby hlavy prezrádzajúce dobrotu, to všetko jej získava krásu ušľachtilého a pritom jednoduchého kvetu, ktorý otvára lupene na prijímanie a vyžarovanie slnečných farieb.

Kiež by ste si uvedomili, aké vznešené city lásky a vďačnosti vzbudzuje a vštepuje obraz takejto ženy a matky v srdciach otca a detí!

RESPONZÓRIUM

Sir 26, 16a. 19. 21

Pôvab úprimnej ženy potešuje muža; * Svätá a cudná žena je pôvab nad pôvab.

Ako slnko, čo vychádza svetu na Božej oblohe, tak je krása dobrej ženy ozdobou jej domu. * Svätá.

MODLITBA

Modlime sa.

Bože, ty nás uisťuješ, že prebývaš v tých, čo majú spravodlivé a úprimné srdce; pomáhaj nám svojou milosťou tak žiť, aby sme boli tvojím dôstojným príbytkom. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky