## 8. január 2023

## KRST PÁNA
sviatok

Ranné chvály

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Ježiš nám žiari v týchto dňoch,

láskavý, dobrý Spasiteľ;

nech všetci ľudia veriaci

chvália ho spevmi hlasite.

Keď on už tridsať rokov mal,

čo v ľudskom tele prebýval,

pokorne o krst požiadal,

hoc vinu žiadnu nepoznal.

Šťastný je Ján, no zdráha sa

obmývať vodou od viny

toho, čo krvou môže sám

zmyť z ľudstva všetky prečiny.

Tu zaznie hlas a z výšavy

Boh svojho Syna predstaví

a Svätý Duch naň zostúpi

a charizmami obdarí.

Vrúcne ťa, Kriste, prosíme,

ochraňuj slabých, všetkých spas;

nech naša myseľ jasná je

a čistý život krášli nás.

Kriste, si pravda, život náš;

kiež od nás úctu, slávu máš;

ty, sláva Otca, Ducha jas,

zjavuješ sa nám v každý čas. Amen.

PSALMÓDIA

Ant. 1 Poddaný krstí Kráľa, služobník Pána, Ján Spasiteľa; vody Jordánu sú plné úžasu, holubica svedčí a počuť hlas Otca: Toto je môj Syn.

Žalm 63, 2-9
Túžba duše za Bohom
Bdie pre Boha, kto zavrhuje skutky tmy.

Bože, ty si môj Boh, *

už od úsvitu sa viniem k tebe.

Za tebou prahne moja duša, *

za tebou túži moje telo;

ako vyschnutá, pustá zem bez vody, †

tak ťa túžim uzrieť vo svätyni *

a vidieť tvoju moc a slávu.

Veď tvoja milosť je lepšia než život; *

moje pery budú ťa oslavovať.

Celý život ťa chcem velebiť *

a v tvojom mene dvíhať svoje ruky k modlitbe.

Sťa na bohatej hostine sa nasýti moja duša *

a moje ústa ťa budú chváliť jasavými perami.

Na svojom lôžku myslím na teba, *

o tebe rozjímam hneď za rána.

Lebo ty si mi pomáhal *

a pod ochranou tvojich krídel budem plesať.

Moja duša sa vinie k tebe, *

ujímaš sa ma svojou pravicou.

Ant. Poddaný krstí Kráľa, služobník Pána, Ján Spasiteľa; vody Jordánu sú plné úžasu, holubica svedčí a počuť hlas Otca: Toto je môj Syn.

Ant. 2 Keď Kristus zjavil celému svetu svoju slávu, posvätil pramene vôd. Čerpajte vodu z prameňov spásy. Dnes Kristus, náš Boh, posvätil celé stvorenie.

Chválospev
Všetko tvorstvo nech chváli Pána

Dan 3, 57-88. 56

Chváľte nášho Boha, všetci jeho služobníci. (Zjv 19, 5)

Velebte Pána, všetky jeho diela; *

chváľte a vyvyšujte ho naveky.

Velebte Pána, nebesia; *

velebte Pána, jeho anjeli.

Velebte Pána, všetky vody nad nebesami; *

nech Pána velebia všetky jeho mocnosti.

Velebte Pána, slnko a mesiac; *

velebte Pána, hviezdy na nebi.

Velebte Pána, dážď i rosa; *

veleb Pána, každý vietor.

Velebte Pána, oheň a páľava; *

velebte Pána, chlad a horúčosť.

Velebte Pána, rosa a srieň; *

velebte Pána, mráz a zima.

Velebte Pána, ľad a sneh; *

velebte Pána, noci a dni.

Velebte Pána, svetlo a tma; *

velebte Pána, blesky a oblaky.

Nech Pána velebí zem; *

nech ho chváli a oslavuje naveky.

Velebte Pána, vrchy a kopce; *

velebte Pána, všetky rastliny na zemi.

Velebte Pána, moria a rieky; *

velebte Pána, pramene.

Velebte Pána, veľryby a všetko, čo sa hýbe vo vodách; *

velebte Pána, všetky nebeské vtáky.

Velebte Pána, všetka zver a dobytok; *

velebte Pána, synovia človeka.

Veleb Pána, Izrael; *

chváľte a vyvyšujte ho naveky.

Velebte Pána, vy, jeho kňazi; *

velebte Pána, jeho služobníci.

Velebte Pána, duchovia a duše spravodlivých; *

velebte Pána, svätí a pokorní srdcom.

Velebte Pána, Ananiáš, Azariáš a Mízael; *

chváľte a vyvyšujte ho naveky.

Velebme Otca i Syna so Svätým Duchom; *

chváľme a vyvyšujme ho naveky.

Požehnaný si, Pane, na nebeskej oblohe; *

hoden chvály a slávy naveky.

Na konci tohto chválospevu sa nehovorí Sláva Otcu.

Ant. Keď Kristus zjavil celému svetu svoju slávu, posvätil pramene vôd. Čerpajte vodu z prameňov spásy. Dnes Kristus, náš Boh, posvätil celé stvorenie.

Ant. 3 Všetci oslavujeme teba, svojho Boha a Vykupiteľa, lebo nás Duchom a ohňom očisťuješ od hriechov.

Žalm 149
Plesanie svätých
Synovia Cirkvi, synovia nového ľudu, nech jasajú nad svojím kráľom, Kristom. (Hesychius)

Spievajte Pánovi pieseň novú; *

jeho chvála nech znie v zhromaždení svätých.

Nech sa teší Izrael zo svojho Stvoriteľa, *

synovia Siona nech jasajú nad svojím kráľom.

Nech oslavujú jeho meno tancom, *

nech mu hrajú na bubne a na citare.

Lebo Pán miluje svoj ľud *

a tichých venčí víťazstvom.

Nech svätí jasajú v sláve, *

nech sa veselia na svojich lôžkach.

Oslavu Boha nech majú na perách *

a v rukách meč dvojsečný,

aby sa pomstili na pohanoch *

a potrestali národy,

aby ich kráľom nasadili putá *

a ich veľmožom železné okovy

a aby ich súdili podľa písaného práva. *

Všetkým jeho svätým to bude na slávu.

Ant. Všetci oslavujeme teba, svojho Boha a Vykupiteľa, lebo nás Duchom a ohňom očisťuješ od hriechov.

KRÁTKE ČÍTANIE

Iz 61, 1-2a

Duch Pána, Boha, je nado mnou, pretože ma Pán pomazal: poslal ma hlásať radostnú zvesť chudobným, uzdraviť skrúšených srdcom, oznámiť zajatým slobodu, väzneným prepustenie a ohlásiť rok milosti Pána.

KRÁTKE RESPONZÓRIUM

Kriste, Syn živého Boha, * Zmiluj sa nad nami. Kriste.

Ty si sa dnes zjavil. * Zmiluj sa nad nami. Sláva Otcu. Kriste.

EVANJELIOVÝ CHVÁLOSPEV

Ant. na Benediktus: Kristus pokrstený posvätil celý svet a odpúšťa nám hriechy; všetci sa očisťujeme vodou a Duchom.

PROSBY

Vzývajme nášho Vykupiteľa, ktorý pokorne prijal krst od Jána v Jordáne, a s dôverou volajme:

Kýrie, eléison.

Kriste, svojím zjavením si dal zažiariť svojmu svetlu nad nami;

daj, aby sme príkladným životom ukázali tvoje svetlo každému, s kým sa dnes stretneme.

Ty si sa pokoril a prijal si krst od svojho služobníka, aby si nám ukázal cestu pokory;

udeľ nám ducha pokornej služby bratom a sestrám.

Svojím krstom si nás obmyl od každej škvrny a urobil si nás Otcovými deťmi;

udeľ ducha synovstva všetkým, čo ťa hľadajú.

Krstom si posvätil svoje stvorenie a ľuďom si otvoril bránu nového života;

urob nás vernými služobníkmi tvojho evanjelia v Cirkvi a vo svete.

Pri svojom krste si nám zjavil tajomstvo najsvätejšej Trojice;

obnov ducha synovstva v tých, čo krstom dostali účasť na kráľovskom kňazstve.

Otče náš.

MODLITBA

Všemohúci a večný Bože, keď bol Ježiš Kristus pokrstený v Jordáne a vznášal sa nad ním Duch Svätý, slávnostne si vyhlásil, že je tvojím milovaným Synom; dopraj nám, svojim deťom, zrodeným z vody a Ducha Svätého, stále zotrvávať v tvojej priazni. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky