## 22. február 2023

## POPOLCOVÁ STREDA

Posvätné čítanie

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo.

HYMNUS

Nastal nám milostivý čas,

Boh nám ho dal a lieči nás:

lieči svet z mdloby, slabosti

zdravý liek zdržanlivosti.

Žiari deň, čo nás obnoví,

venčený svetlom Kristovým,

v ňom srdce, choré vinami,

pôst uzdraví a zachráni.

Nech očistí pôst vinníka

a túžba nech ho preniká:

za Kristom verne putovať

a večnú slávu v nebi mať.

Nech celé tvorstvo korí sa

tebe, láskavá Trojica;

my, obnovení milosťou,

spievajme pieseň s radosťou. Amen.

PSALMÓDIA

Ant. 1 Dobroreč, duša moja, Pánovi a nezabúdaj na jeho dobrodenia.

Žalm 103
Chvála Božieho milosrdenstva
Z hĺbky Božieho milosrdenstva navštívil nás Vychádzajúci z výsosti. (Porov. Lk 1, 78)
I

Dobroreč, duša moja, Pánovi *

a celé moje vnútro jeho menu svätému.

Dobroreč, duša moja, Pánovi *

a nezabúdaj na jeho dobrodenia.

Veď on ti odpúšťa všetky neprávosti, *

on lieči všetky tvoje neduhy;

on vykupuje tvoj život zo záhuby, *

on ťa venčí milosrdenstvom a milosťou;

on naplňuje dobrodeniami tvoje roky, *

preto sa ti mladosť obnovuje ako orlovi.

Pán koná spravodlivo *

a prisudzuje právo všetkým utláčaným.

Mojžišovi zjavil svoje cesty *

a synom Izraela svoje skutky.

Ant. Dobroreč, duša moja, Pánovi a nezabúdaj na jeho dobrodenia.

Ant. 2 Ako sa otec zmilúva nad deťmi, tak sa Pán zmilúva nad tými, čo sa ho boja.

II

Milostivý a milosrdný je Pán, *

zhovievavý a dobrotivý nesmierne.

Nevyčíta nám ustavične naše chyby, *

ani sa nehnevá naveky.

Nezaobchodí s nami podľa našich hriechov, *

ani nám neodpláca podľa našich neprávostí.

Lebo ako vysoko je nebo od zeme, *

také veľké je jeho zľutovanie voči tým, čo sa ho boja.

Ako je vzdialený východ od západu, *

tak vzďaľuje od nás našu neprávosť.

Ako sa otec zmilúva nad deťmi, *

tak sa Pán zmilúva nad tými, čo sa ho boja.

Veď on dobre vie, z čoho sme stvorení; *

pamätá, že sme iba prach.

Ako tráva sú dni človeka, *

odkvitá sťa poľný kvet.

Ledva ho vietor oveje, už ho niet, *

nezostane po ňom ani stopa.

Ant. Ako sa otec zmilúva nad deťmi, tak sa Pán zmilúva nad tými, čo sa ho boja.

Ant. 3 Dobrorečte Pánovi, všetky jeho diela.

III

No milosrdenstvo Pánovo je od večnosti až na večnosť †

voči tým, čo sa ho boja *

a jeho spravodlivosť chráni ich detné deti,

tie, čo zachovávajú jeho zmluvu, *

čo pamätajú na jeho prikázania a plnia ich.

Pán si pripravil trón v nebesiach; *

kraľuje a panuje nad všetkými.

Dobrorečte Pánovi, všetci jeho anjeli, †

udatní hrdinovia, čo počúvate na jeho slová *

a plníte jeho príkazy.

Dobrorečte Pánovi, všetky jeho zástupy, *

jeho služobníci, čo jeho vôľu plníte.

Dobrorečte Pánovi, všetky jeho diela, †

všade, kde on panuje. *

Dobroreč, duša moja, Pánovi.

Ant. Dobrorečte Pánovi, všetky jeho diela.

Obráťte sa a robte pokánie.

Obnovte si srdce i ducha.

PRVÉ ČÍTANIE

Z Knihy proroka Izaiáša

58, 1-12

Pôst, ktorý sa Bohu páči

Toto hovorí Pán, Boh:

„Krič mocne, neutíchaj!

Rozozvuč svoj hlas ako poľnica

a oznám môjmu ľudu jeho zločiny

a Jakubovmu domu jeho hriechy.

Áno, deň čo deň ma hľadajú,

chcú poznať moje cesty

ako ľud, čo koná spravodlivo

a práva svojho Boha sa nespúšťa.

Žiadajú odo mňa spravodlivé súdy,

túžia po Božej blízkosti.

‚Prečo sa postíme, keď to nevidíš,

ponižujeme sa, a ty si nevšímaš?‘

A hľa, v deň vášho pôstu obchodujete

a utláčate všetkých svojich robotníkov!

Postíte sa, no pritom sa škriepite a hádate

a bijete päsťou zločinne.

Nepostite sa už ako dnes,

a váš hlas bude počuť na výsostiach.

Azda som si takýto pôst vyvolil,

deň, v ktorý sa človek uponižuje?

Vykrúcať si hlavu ako sítie,

vrecovinou a popolom si ustieľať?

Toto voláš pôstom

a dňom milým Bohu?

A nie toto je pôst, aký som si vyvolil:

rozviazať putá nespravodlivé,

uvoľniť povrazy otroctva,

zlomených prepustiť na slobodu

a rozlámať všetky okovy?

Lámať hladnému svoj chlieb,

bedárov bez prístrešia zaviesť do svojho domu?

Ak uvidíš nahého, zaodej ho,

a pred svojím blížnym sa neskrývaj.

Vtedy ako zora vyrazí tvoje svetlo

a rana sa ti rýchlo zahojí.

Pred tebou pôjde tvoja spravodlivosť

a Pánova sláva za tebou.

Vtedy budeš volať a Pán ti odpovie,

budeš kričať o pomoc a on ti odpovie: ‚Tu som.‘

Ak odstrániš zo svojho stredu utláčanie

a prestaneš ukazovať prstom

a hovoriť bezbožne,

ak dáš svoj chlieb hladnému

a nasýtiš dušu ubitú,

vtedy zažiari vo tmách tvoje svetlo

a tvoja temnota bude ako poludnie.

Pán ťa bude neprestajne sprevádzať,

i na miestach vyprahnutých ťa nasýti

a tvoje kosti upevní;

a budeš ako polievaná záhrada

a ako prameň,

ktorého voda nevysychá.

Tvoj národ znova postaví dávne rumoviská,

stavať budeš na základoch dávnych pokolení

a budú ťa volať opravovateľom ruín

a obnoviteľom ulíc, aby sa v nich dalo bývať.“

RESPONZÓRIUM

Porov. Iz 58, 6. 7. 9; Mt 25, 31. 34. 35

Toto je pôst, aký som si vyvolil, hovorí Pán: Lám hladnému svoj chlieb a bedárov bez prístrešia zaveď do svojho domu. * Vtedy budeš volať a Pán ti odpovie, budeš kričať o pomoc a on ti povie: Tu som.

Až príde Syn človeka, povie tým, čo budú po jeho pravici: Poďte, lebo som bol hladný a dali ste mi jesť. * Vtedy.

DRUHÉ ČÍTANIE

Z Listu svätého pápeža Klementa Prvého Korinťanom

(Cap. 7, 4 — 8, 3; 8, 5 — 9, 1; 13, 1-4; 19, 2: Funk 1, 71-73. 77-78. 87)

Kajajte sa

Pozorne sa zahľaďme na Kristovu krv a spoznáme, aká je vzácna Bohu, jeho Otcovi, lebo bola vyliata pre našu spásu a celému svetu priniesla milosť pokánia.

Prejdime všetky epochy sveta a zistíme, že Pán v každom pokolení „dával príležitosť na pokánie“ všetkým, čo sa chceli k nemu obrátiť. Noe bol hlásateľom pokánia a tí, čo ho počúvli, sa zachránili. Jonáš ohlásil Ninivčanom pohromu; ale oni robili pokánie za hriechy, modlitbou uzmierovali Boha a zachránili sa, hoci nepatrili do Božieho ľudu.

O pokání hovorili pod vplyvom Ducha Svätého služobníci Božej milosti. A sám Pán vesmíru hovoril o pokání s prísahou: „Ako žijem,“ hovorí Pán, „nechcem smrť hriešnika, ale pokánie.“ A ešte pridáva významný prísľub: „Odvráťte sa, dom Izraela, od svojej neprávosti. Povedz synom môjho ľudu: Keby vaše hriechy siahali od zeme po nebo, keby boli červenšie sťa šarlát a černejšie ako kajúce rúcho a obrátili by ste sa ku mne z celého srdca a povedali by ste: Otče!, nakloním k vám svoj sluch ako k svätému ľudu.“

Chce teda všetkých, ktorých miluje, pohnúť na pokánie a tento výrok zaručuje svojou všemohúcou vôľou.

Preto sa poslušne podriaďme jeho velebnej a slávnej vôli, pokorne vzývajme jeho milosrdenstvo a dobrotu, zanechajme márne skutky, hádky a žiarlivosť, čo vedie k smrti, padnime na kolená a prosme ho o zľutovanie.

Bratia, buďme ponížení, odložme všetku nadutosť a pýchu, pochabosť a hnevy a robme, čo je napísané. Duch Svätý totiž hovorí: „Nech sa múdry nechváli svojou múdrosťou, ani silák svojou silou, ani boháč svojím bohatstvom; ale kto sa chváli, nech sa chváli v Pánovi, nech ho hľadá a uskutočňuje právo a spravodlivosť.“ Pritom zvlášť myslime na slová Pána Ježiša, ktorými učil o miernosti a veľkorysosti.

Lebo povedal: „Buďte milosrdní, aby ste dosiahli milosrdenstvo“; „odpúšťajte, aby sa vám odpustilo“; „ako robíte vy, tak sa stane aj vám; ako súdite, tak budete súdení aj vy; akí ste dobrí, takú dobrotu aj sami zakúsite; akou mierou meriate vy, takou sa nameria aj vám“.

Upevnime sa v tomto príkaze a v týchto nariadeniach, aby sme žili podľa jeho svätej vôle. Veď sväté slovo hovorí: „Na takéhoto zhliadnem: na pokorného a tichého a na toho, kto sa chveje pred mojím slovom.“

Pretože sme dostali účasť na mnohých veľkých a slávnych skutkoch, obráťme sa k méte pokoja, ktorá stojí od počiatku pred nami, pozorne hľaďme na Otca a Stvoriteľa celého sveta a silno prilipnime k jeho veľkolepým a prehojným darom pokoja a ostatných dobrodení.

RESPONZÓRIUM

Iz 55, 7; Joel 2, 13; porov. Ez 33, 11

Nech zanechá bezbožný svoju cestu a zločinec svoje zámery, nech sa vráti k Pánovi a on sa nad ním zmiluje. * Veď on je dobrotivý a milosrdný a zľutúva sa v nešťastí, Pán, náš Boh.

Pán nechce smrť hriešnika, ale aby sa obrátil a žil. * Veď.

MODLITBA

Modlime sa.

Prosíme ťa, Pane, dopraj nám týmto svätým pôstom nastúpiť cestu duchovnej obnovy, aby nás pokánie posilňovalo v boji proti nepriateľom spásy. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky