## 30. apríl 2023

## Štvrtá Veľkonočná Nedeľa
4. týždeň žaltára

Kompletórium po druhých vešperách

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo. Aleluja.

Tu sa odporúča spytovať si svedomie. Pri spoločnom slávení sa môže konať úkon kajúcnosti, ako je v omši.

HYMNUS

Ježišu, Vykupiteľ náš,

ty Slovo Otca večného;

bedlivo strážiš veriacich,

ty Svetlo Svetla božského.

Ty budíš deň a voláš noc,

Stvoriteľ sveta a náš Pán;

po denných prácach, námahách

pokojný spánok daruj nám.

Ty lámeš putá diablove,

ty nad smrťou si zvíťazil,

nedaj nám padnúť do hriechu,

za nás krv tiekla z tvojich žíl.

Chceme si v spánku pokojnom

údy i myseľ osviežiť;

daj, nech duch vládne nad telom,

aby sme mohli večne žiť.

[LH, zv. II, str. 1511 má poslednú slohu uvedenú ináč. Ide však o text, ktorý nezodpovedá latinskému zneniu. Správne preložená sloha hymnu je v LH, zv. II, str. 511-512 aj 909: uvádzajú správny preklad podľa latinskej pôvodiny (LH, vol. II, p. 445. 770. 874-876), zakončenie totožné so záverečnou pre ostatné modlitby (napr. vešpery).]

Tebe buď sláva, Ježišu,

ktorý si slávne z mŕtvych vstal;

Otcovi, Duchu Svätému

nech večne zuní pieseň chvál. Amen.

PSALMÓDIA

Ant. Aleluja, aleluja, aleluja.

Žalm 91
Pod ochranou Najvyššieho
Dal som vám moc šliapať po hadoch a škorpiónoch. (Lk 10, 19)

Kto pod ochranou Najvyššieho prebýva *

a v tôni Všemohúceho sa zdržiava,

povie Pánovi: †

„Ty si moje útočište a pevnosť moja; *

v tebe mám dôveru, Bože môj.“

Veď on sám ťa vyslobodí z osídel lovcov *

a zo zhubného moru.

Svojimi krídlami ťa zacloní *

a uchýliš sa pod jeho perute.

Jeho pravda je štítom a pancierom, *

nebudeš sa báť nočnej hrôzy,

ani šípu letiaceho vo dne, †

ani moru, čo sa tmou zakráda, *

ani nákazy, čo pustoší na poludnie.

I keď po tvojom boku padnú tisíce †

a desaťtisíce po tvojej pravici, *

teba nezasiahne.

Budeš sa môcť dívať vlastnými očami *

a uvidíš, ako sa odpláca hriešnikom.

Lebo tvojím útočišťom je Pán, *

za ochrancu si si zvolil Najvyššieho.

Nestihne ťa nijaké nešťastie *

a k tvojmu stanu sa nepriblíži pohroma,

lebo svojim anjelom dá príkaz o tebe, *

aby ťa strážili na všetkých tvojich cestách.

Na rukách ťa budú nosiť, *

aby si si neuderil nohu o kameň.

Budeš si kráčať po vretenici a po zmiji, *

leva i draka rozšliapeš.

Pretože sa ku mne pritúlil, vyslobodím ho, *

ujmem sa ho, lebo pozná moje meno.

Keď ku mne zavolá, ja ho vyslyším †

a budem pri ňom v súžení, *

zachránim ho i oslávim.

Obdarím ho dlhým životom *

a ukážem mu svoju spásu.

Ant. Aleluja, aleluja, aleluja.

KRÁTKE ČÍTANIE

Zjv 22, 4-5

Budú hľadieť na Pánovu tvár a na čele budú mať jeho meno. Noci už nebude a nebudú potrebovať svetlo lampy ani svetlo slnka, lebo im bude žiariť Pán, Boh, a budú kraľovať na veky vekov.

KRÁTKE RESPONZÓRIUM

Do tvojich rúk, Pane, porúčam svojho ducha, * Aleluja, aleluja. Do tvojich.

Ty si nás vykúpil, Pane, Bože verný. * Aleluja, aleluja. Sláva Otcu. Do tvojich.

EVANJELIOVÝ CHVÁLOSPEV

Ant. Ochraňuj nás, Bože, keď bdieme, opatruj nás, keď spíme; daj, aby sme bdeli s Kristom a odpočívali pokojne. Aleluja.

ZÁVEREČNÁ MODLITBA

Modlime sa.

Bože, dnešným dňom sme oslávili tajomstvo zmŕtvychvstania nášho Pána Ježiša Krista; pokorne ťa prosíme: daruj nám svoj pokoj, chráň nás pri odpočinku od všetkého zla a daj, aby sme ráno s radosťou vstali a mohli ti spievať pieseň chvály. Skrze Krista, nášho Pána.

Amen.

Nasleduje niektorá z mariánskych antifón.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky