## 5. august 2023

## PREMENENIE PÁNA
sviatok

Prvé vešpery

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Svetlo zo Svetla zrodené

Ježišu, Vykupiteľ náš,

vypočuj naše prosebné

spevy i chvály v tento čas.

Šat si mal belší od snehu,

tvár sa ti skvela nad zore,

keď zjavil si svoj majestát

vybraným svedkom na hore.

Žiakov si svojich pripojil

k prorokom starozákonným

a božsky si ich presvedčil,

že ty si Kristus, Boží Syn.

Z neba sa ozval Otcov hlas

a v tebe Syna poznáva;

s láskou ťa verne každý z nás

za kráľa neba uznáva.

Ty z lásky ku nám úbohým

vzal si si telo smrteľné;

daj, nech na tele tajomnom

živými údmi stále sme.

Spievame chvály s nadšením,

že ty si milý Boží Syn;

Otec ťa s Duchom vznešeným

ukázal v sláve trom verným. Amen.

PSALMÓDIA

Ant. 1 Ježiš vzal so sebou svojich učeníkov a vystúpil na vrch. Tam sa pred nimi premenil.

Žalm 113
Chválospev na meno Pánovo
Mocnárov zosadil z trónov a povýšil ponížených. (Lk 1, 52)

Chváľte, služobníci Pánovi, *

chváľte meno Pánovo.

Nech je velebené meno Pánovo *

odteraz až naveky.

Od východu slnka až po západ *

nech je oslávené meno Pánovo.

Vyvýšený je Pán nad všetky národy *

a jeho sláva nad nebesia.

Kto je ako Pán, náš Boh, čo tróni na výsostiach, *

a predsa dbá o všetko nepatrné na nebi i na zemi?

Z prachu dvíha chudobného *

a zo smetiska povyšuje bedára

a dáva mu sedieť vedľa kniežat, *

vedľa kniežat svojho ľudu.

Neplodnej dáva bývať v dome *

ako šťastnej matke detí.

Ant. Ježiš vzal so sebou svojich učeníkov a vystúpil na vrch. Tam sa pred nimi premenil.

Ant. 2 Vtom sa im zjavil Mojžiš a Eliáš a rozprávali sa s Ježišom.

Žalm 117
Oslava milosrdného Pána
Hovorím... aby pohania oslavovali Boha za milosrdenstvo. (Rim 15, 8. 9)

Chváľte Pána, všetky národy, *

oslavujte ho, všetci ľudia;

lebo je veľké jeho milosrdenstvo voči nám *

a pravda Pánova trvá naveky.

Ant. Vtom sa im zjavil Mojžiš a Eliáš a rozprávali sa s Ježišom.

Ant. 3 Pane, dobre je nám tu. Ak chceš, urobíme tu tri stánky: jeden tebe, jeden Mojžišovi a jeden Eliášovi.

Ak sa nasledujúci chválospev spieva, spieva sa aj Aleluja v zátvorkách. Ak sa iba recituje, stačí povedať Aleluja na začiatku a na konci každej strofy.

Chválospev
O Baránkovej svadbe

Porov. Zjv 19, 1-2. 5-7

Aleluja.

Spása, sláva a moc nášmu Bohu, *

(R. Aleluja.)

lebo sú správne a spravodlivé jeho súdy.

R. Aleluja. (Aleluja.)

Aleluja.

Chváľte nášho Boha, všetci jeho služobníci, *

(R. Aleluja.)

aj vy, čo sa ho bojíte, malí i veľkí!

R. Aleluja. (Aleluja.)

Aleluja.

Lebo začal kraľovať Pán, náš všemohúci Boh. *

(R. Aleluja.)

Radujme sa a plesajme, vzdávajme mu slávu.

R. Aleluja. (Aleluja.)

Aleluja.

Lebo nadišla Baránkova svadba *

(R. Aleluja.)

a jeho nevesta sa pripravila.

R. Aleluja. (Aleluja.)

Ant. Pane, dobre je nám tu. Ak chceš, urobíme tu tri stánky: jeden tebe, jeden Mojžišovi a jeden Eliášovi.

KRÁTKE ČÍTANIE

Flp 3, 20-21

Naša vlasť je v nebi. Odtiaľ očakávame aj Spasiteľa, Pána Ježiša Krista. On mocou, ktorou si môže podmaniť všetko, pretvorí naše úbohé telo, aby sa stalo podobným jeho oslávenému telu.

KRÁTKE RESPONZÓRIUM

Zjavil si sa slávny pred Pánom. * Aleluja, aleluja. Zjavil.

Preto ťa Pán odel do slávy. * Aleluja, aleluja. Sláva Otcu. Zjavil.

EVANJELIOVÝ CHVÁLOSPEV

Ant. na Magnifikat: Kristus Ježiš, odblesk Otcovej slávy a obraz jeho podstaty, ktorý udržuje všetko svojím mocným slovom a vykonáva očistenie od hriechov, zjavil sa dnes na vysokom vrchu v sláve.

PROSBY

S dôverou prosme nášho Spasiteľa, ktorý sa na vrchu pred učeníkmi zázračne premenil:

Pane, buď naším svetlom v temnotách.

Kriste, pri svojom premenení zjavil si učeníkom pred svojím umučením slávu vzkriesenia; prosíme ťa za tvoju svätú Cirkev, ktorá sa usiluje slúžiť celému svetu,

aby sa v súženiach duchovne premieňala radosťou z tvojho víťazstva.

Kriste, ty si vzal so sebou Petra, Jakuba a Jána a vyviedol si ich na vysoký vrch do samoty; prosíme ťa za nášho pápeža M. a za všetkých biskupov,

aby slúžili tvojmu ľudu v nádeji na vzkriesenie.

Kriste, ty si na vrchu premenenia osvietil jasom svojej tváre Mojžiša a Eliáša; prosíme ťa za ľud Starej zmluvy,

aby si zaslúžil dosiahnuť plnosť vykúpenia.

Kriste, ty si zažiaril zemi, keď nad tebou vzišla sláva Stvoriteľa; prosíme ťa za ľudí dobrej vôle,

aby kráčali v tvojom svetle.

Kriste, ty pretvoríš naše úbohé telo, aby sa stalo podobným tvojmu oslávenému telu; prosíme ťa za našich zosnulých bratov a sestry,

aby vošli do tvojej slávy.

Otče náš.

MODLITBA

Bože, pri slávnom premenení svojho jednorodeného Syna si svedectvom otcov potvrdil tajomstvá viery a obdivuhodne si naznačil naše plné prijatie za tvoje deti; prosíme ťa, pomôž nám počúvať tvojho milovaného Syna, aby sme dosiahli účasť na jeho sláve. Lebo on je Boh a s tebou žije a kraľuje v jednote Ducha Svätého po všetky veky vekov.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky