## 29. jún 2023

## SV. PETRA A PAVLA, APOŠTOLOV
slávnosť

Druhé vešpery

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Si šťastný, Rím, že obliekaš si vzácny plášť,

skropený krvou kniežat Cirkvi drahý zvlášť;

nie tvoja sláva, ale mučeníkov zásluhy

vyzdvihli mesto a svet ťa tak velebí,

hoci ich kati umučili na tvoj hlas.

Vy, mučeníci, ktorí slávou žiarite,

ty, svätý Peter, Pavol, na nás pozrite;

obaja v nebi, bojovníci víťazní,

nás pred každým zlom ochraňujte prosbami,

aby nás po zápase prijal Spasiteľ.

Buď sláva Otcovi a chvála naveky,

aj tebe, Ježišu, oddaná poklona,

aj Duchu Svätému česť, pocta srdečná,

náš pozdrav spoločný nebeskej Trojici

v tom čase míňavom i v stálej večnosti. Amen.

PSALMÓDIA

Ant. 1 Ja som prosil za teba, Peter, aby neochabla tvoja viera. A ty, až sa raz obrátiš, posilňuj svojich bratov.

Žalm 116, 10-19
Vzdávanie vďaky v chráme
Skrze Krista ustavične prinášajme Bohu obetu chvály. (Porov. Hebr 13, 15)

Dôveroval som, aj keď som povedal: *

„Som veľmi pokorený.“

V rozrušení som vyriekol: *

„Všetci ľudia klamú.“

Čím sa odvďačím Pánovi *

za všetko, čo mi dal?

Vezmem kalich spásy *

a budem vzývať meno Pánovo.

Pánovi splním svoje sľuby *

pred všetkým jeho ľudom.

V Pánových očiach má veľkú cenu *

smrť jeho svätých.

Pane, som tvoj sluha, *

som tvoj sluha a syn tvojej služobnice.

Ty si mi putá rozviazal: †

obetu chvály ti prinesiem *

a budem vzývať meno Pánovo.

Splním svoje sľuby Pánovi *

pred všetkým jeho ľudom

v nádvoriach domu Pánovho, *

uprostred teba, Jeruzalem.

Ant. Ja som prosil za teba, Peter, aby neochabla tvoja viera. A ty, až sa raz obrátiš, posilňuj svojich bratov.

Ant. 2 Radšej sa budem chváliť svojimi slabosťami, aby vo mne prebývala Kristova sila.

Žalm 126
V Bohu je radosť a nádej
Ako máte účasť na utrpeniach, tak budete mať aj na úteche. (2 Kor 1, 7)

Keď Pán privádzal späť sionských zajatcov, *

boli sme ako vo snách.

Ústa sme mali plné radosti *

a jazyk plný plesania.

Vtedy sa hovorilo medzi pohanmi: *

„Veľké veci urobil s nimi Pán.“

Veľké veci urobil s nami Pán *

a máme z toho radosť.

Zmeň, Pane, naše zajatie *

ako potoky na juhu krajiny.

Tí, čo sejú v slzách, *

s jasotom budú žať.

Keď odchádzali, idúcky plakali *

a osivo niesli na siatie.

No keď sa vrátia, vrátia sa s jasotom *

a svoje snopy prinesú.

Ant. Radšej sa budem chváliť svojimi slabosťami, aby vo mne prebývala Kristova sila.

Ant. 3 Ty si pastier oviec, knieža apoštolov, tebe sú zverené kľúče od nebeského kráľovstva.

Chválospev
O Bohu, Spasiteľovi

Ef 1, 3-10

Nech je zvelebený Boh a Otec nášho Pána Ježiša Krista, *

ktorý nás v Kristovi požehnal všetkým nebeským duchovným požehnaním.

Veď v ňom si nás ešte pred stvorením sveta vyvolil, †

aby sme boli pred jeho tvárou *

svätí a nepoškvrnení v láske;

on nás podľa dobrotivého rozhodnutia svojej vôle predurčil, *

aby sme sa skrze Ježiša Krista stali jeho adoptovanými synmi

na chválu a slávu jeho milosti, *

ktorou nás obdaroval v milovanom Synovi.

V ňom máme vykúpenie skrze jeho krv, †

odpustenie hriechov *

podľa bohatstva jeho milosti,

ktorou nás štedro zahrnul †

vo všetkej múdrosti a rozumnosti, *

keď nám dal poznať tajomstvo svojej vôle podľa svojho dobrotivého rozhodnutia,

čo si v ňom predsavzal *

uskutočniť v plnosti času:

zjednotiť v Kristovi ako v hlave všetko, *

čo je na nebi aj čo je na zemi.

Ant. Ty si pastier oviec, knieža apoštolov, tebe sú zverené kľúče od nebeského kráľovstva.

KRÁTKE ČÍTANIE

1 Kor 15, 3-5. 8

Odovzdal som vám predovšetkým to, čo som aj ja prijal: že Kristus zomrel za naše hriechy podľa Písem, že bol pochovaný a že bol tretieho dňa vzkriesený podľa Písem, že sa zjavil Kéfasovi a potom Dvanástim. A poslednému zo všetkých zjavil sa aj mne.

KRÁTKE RESPONZÓRIUM

Apoštoli hlásali Božie slovo * So všetkou odvahou. Apoštoli.

A vydávali svedectvo o zmŕtvychvstaní Pána Ježiša. * So všetkou odvahou. Sláva Otcu. Apoštoli.

EVANJELIOVÝ CHVÁLOSPEV

Ant. na Magnifikat: Peter, prvý z apoštolov, a Pavol, učiteľ národov, učili nás tvoj zákon, Pane.

PROSBY

S dôverou prosme Krista, ktorý postavil svoju Cirkev na základe apoštolov a prorokov:

Pane, príď na pomoc svojmu ľudu.

Ty si povolal rybára Šimona, aby sa stal rybárom ľudí;

povolávaj stále robotníkov na svoju žatvu, aby dosiahli spásu všetky národy.

Ty si pohrozil rozbúrenému moru, aby sa loď tvojich učeníkov nepotopila;

chráň svoju Cirkev od búrlivých rozvratov a posilňuj Petrovho nástupcu.

Ty si po zmŕtvychvstaní združil svoje rozpŕchnuté stádo okolo Petra;

zhromaždi, dobrý Pastier, všetok svoj ľud do jedného ovčinca.

Ty si poslal apoštola Pavla hlásať evanjelium pohanom;

daj, aby sa slovo spásy ohlasovalo všetkému stvoreniu.

Ty si zveril svojej Cirkvi kľúče od nebeského kráľovstva;

otvor bránu neba všetkým, čo vo svojom živote dúfali v tvoje milosrdenstvo.

Otče náš.

MODLITBA

Bože, dnešnou slávnosťou svätých Petra a Pavla pripravil si nám veľkú a svätú radosť; daj, prosíme, aby tvoja Cirkev vo všetkom nasledovala učenie apoštolov, od ktorých prijala základ viery. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky